Икки мақола, бир суҳбат. Боймирза Ҳайит\nВАТАН СИЗЛАРНИКИ БЎЛГАНИ КАБИ МЕНИКИ ҲАМДИР\n– Муҳтарам Боймирза Ҳайит! Энг аввало, ўзингиз ҳақингизда батафсил гапириб берсангиз. Зеро, сиз туғилган юртда бу ҳақда тўла маълумотга эга эмасмиз. Қолаверса, бу борада турли хил фикрлар юради…\n– Шахсим ҳақида батафсил сўзлаб бермоқ учун, аввало, ҳаёт хотираларимни эслашим керак бўлади. Аммо, бунгача саволларингизга қисқа бўлса-да жавоб беришим лозим. Чунки ёзганингиздек, ватанда мен ҳақимда турли хабарлар тарқатилгандир. Мен 1917-йилда, Октабр инқилобидан бир ой кейин Қўқон мухторияти кунларида деҳқон оиласида туғилган эканман. Бир она (Робия) ва бир ота (Ҳайитмирза)нинг 15 фарзандидан 9-симан. Бошланғич мактабни Наманган даҳасининг (Кейин Уйчи даҳаси) Ёрқўрғон қишлоғида, ўрта мактабни Наманган шаҳрида, олий таълимни Тошкентда кўра олдим.\nМамлакатда “халқ душманларини ва миллатчиларни” йўқ этиш давридаги “қамашларнинг сотсиалистик мусобақалари” пайтида кўпчилик ўқитувчиларнинг қисмати қамоқхоналарга бориб тақаларди. Шу боис кўп ерда ўқитувчилар етишмасдан қолганди. Шунинг учун мени ҳам 1938-йилнинг бошида бўлса керак, ўқитувчиликка сафарбар этишди. Тошкентнинг Бешёғоч маҳаллада жойлашган педагогика институтида қисқа вақт ичида “ўқитувчиликни” ўргатдилар. Дастлаб Тўрақўрғонда муаллим бўлиб ишладим. Сўнгра Уйчи раёнига юбордилар. У ерда ҳам ўқитувчилик қилдим. Кейин раён маориф бўлимининг мудири лавозимига тайин этдилар. Шу билан бирга Тошкентдаги педагогика институтининг тарих факултетига сиртдан ўқишга имкон бердилар. Кундузи вазифам билан, кечаси дарс тайёрлаш билан шуғулландим. Давлат имтиҳонларини ёз ойлари (1939-йилда) топширдим. Шу йил “намунали ўқитувчи” эган ном бердилар ва менга “Ҳурмат белгиси” нишонини ҳам тақдим этдилар. 1939-йилнинг ёз ойларида ревматизм касалига учрадим. Шол бўлиб қолдим. Аввал, табибларнинг ҳаракати, Оллоҳнинг марҳамати ва Жалолободдаги шифо сувнинг таъсири боис ноябр ойида икки қўлтиқ таёқ билан зўрға оёққа турадиган даражага етишдим. Шу йилнинг ноябрида Уйчи раён ички ишлар шўбасининг бошлиғи Монғишев чақириб: “бизга сизни қамаш ҳақида буйруқ келди”, деди. Мен: “энди нима учун бундай буйруқ? Октабрнинг боласи Октабрга қарши бўладими? Туҳмат борми?”, дедим. Эртасига прокурор Болакеев йўқлади . У “сени қамоққа олишимиз керак. Аммо сени қамоқхонага юбормоққа қаршиман. Бунинг учун Қизил Армияга кет”, деди. Мен “хўп” дедим. Орадан уч тўрт кун ўтгач, раён ҳарбий комиссариатининг сафарбарлик комиссиясидан даъват келди. У эрга бордим. Докторлар: ”бу одам бундай касал экан, уни аскарликка қабул этишмайди”, деб қарор бердилар. Бир дўстим, Марғилонли Ўктам Аҳмад: “қамоқхонага кетгунча, Қизил Армияга кетиш яхшидир. Бунинг учун маршал Ворошиловга бир телеграмма юбориб, мен касал бўлганлигим учун ҳарбий хизматга олмадилар. Ватанга хизмат қилмоқни истайман. Бунинг учун мени армияга қабул этишингизга рухсат сўрайман”, деб ёз деди. Шундай қилдим. Маршалдан буйруқ келди. Қўлтиқ таёқ билан сафарбар этилганлар сафига киритдилар.\n1939- йилнинг 24-декабрида Наманган шаҳридаги оташарава (поезд) стансиясидан юк вагонлари ичига киритишди. Худо раҳматли онам: “ўғлим, мендан айрилмасдан аввал қариндош-уруғларимиз ва дўстларимиз қаршисида калимайи шаҳодатни ўқи”, дедилар. Мен орзуларини ижро этдим. Ота-онам ва ватанимдан ажралган ҳолда йўлга чиқдим. Йўлда дардим оғирлашди. Ватандошларимнинг ҳимматлари билан улардан ёрдам кўрдим. Оллоҳ уларга кўрсатган марҳамати учун қутлуғ йўлласин. Бир ойдан кейин (1940-йилда) Полшанинг Чижов деган жойига келдик. Бизни қабул этган офитсер: “нима учун бу касал одамни бизга юборишган”, деди. Биз билан борувчи: “ўртоқ капитан, бу одам йўлда касал бўлди. Бунга қўлтиқ таёқ топдик ва бу ерга келтира бордик, чунки хизмат этмоқни истайди”, деди. Капитан докторнинг ихтиёрига ҳавола этди. Баҳорга қадар тузалдим. Танк қисмига тайин этдилар…\nИюл ойининг бошида (1941-йил) бомба парчаларидан бўлаги ўнг оёғимга келиб теккан эди. Бундай бир заиф,ярадор, оч ва сувсиз қолған бир вақтда олмонларга асир тушдим. Асирлик бизни Зилитск шаҳри яқинидаги асирлар лагерига киритдилар. Бу лагерда олмонлар асирлар орасидан яҳудийларни излаша бошладилар. Қандайдир бир одамга ўхшаган Оллоҳнинг бир ҳайвони, “булар (бизни кўрсатиб) яҳудуйлар” деб маълумот берибди. Олмон офитсери одамни сочига, бурнига ва суннат ерига қараб, “яҳудий” деб қарор чиқаргач, буларни отиб ўлдиришарди. Навбат менга келди. “Отишга ол”, деб у буйруқ берди. Мен ялинган ҳолда таржимонга (таржимон бир лазгин эди, олмонча-русчани яхши билган кавказли яҳудий экан) айтдим: “ўлдирмасдан аввал, икки ракат намоз ўқишга рухсат сўрайман”. Офитсер ўқисин, дебди. Намоз ўқидим. Дуо ўқиганимдан кейин, “амр этингиз, мен ўлимга ҳозирман”, дедим. Олмон офитсери ҳайрон бўлди. “Яҳудий эмасмисан”, деди. Мен, “йўқ, яҳудий эмасман, мусулмон ва турк-ўзбекман”, дедим. У икки қамчи урди ва кет, деди. Асирлар орасига қайтиб кириш насиб бўлди. Асирликнинг жабри-жафоларини баён этмоқ учун туйғу ва ирода етишмайди. Бу инсон ҳаётидаги фожиалар тўпламидир. Полшанинг Чнестахов шаҳрида асирлик кунларини бошимдан кечирдим. Бу лагерда, аввалон, ёрдамчи ишчи, ишчи, ошпаз, сўнгра биринчи ошхона бошлиғи, гуржистонлик Гого Удигиндан кейин асирлар лагерининг ушбу ошхонасига мудир бўлдим.\n1942-йилнинг қиши. Асирларни икки олмон чўпон ити билан назорат этувчи бир олмон аскари ошхонага кириб: “сен итларимга овқат тайёрлай оласанми?” деб сўради. Мен, албатта, биламан, дедим. Фақат итларингиз нималарни яхши ейди, деб сўрадим. Булар ҳар куни лаҳм гўшт ейди, деди. Менинг ҳунарим ошпаз бўлмагани боис энди нима қиламан, деб ҳайрон бўлдим. Олмонга “гўшт, сабзи, гуруч ва тоза ёғ келтиринг, аввал буни пишираман, есалар, унга қараб ҳаракат қиламан”, дедим. Хўп, деди. Айтганларимни келтирди. Палов пиширдим: унинг итлари овқатни яхши ейишди. Ҳар куни палов қилардим: аввал ўзим ейишим керак эди, чунки итларининг заҳарланишидан қўрқар эди.\nАсирлар лагерларида дунё тарихида кўрилмаган хўрликларни кўрдик. Биз ишонган давлат ва Сталин очиқдан-очиқ байналмилал қизил ой жамиятига: “биз асирларни танимаймиз ва бунинг учун уларга ёрдам бера олмаймиз”, дейишган экан. Бунинг устига “доно ва доҳий Сталин” ўзининг 270-сонли буйруғи билан “совет асирлари қаерда тутилса, шу ерда йўқ этилсин”, деган “доҳиёна”, аслида ваҳшиёна амрини билдирган. Бизнинг аҳволимизга йиғлайдиган “маймунлар” ҳам йўқ, деган таассурот остида эдик. Оврупода икки туркистонлик – Мустафо Чўқай билан Вали Қаюмхон – бизнинг фожиали қисматимизни ўрганганлар ва бизларни қутқариш учун йўллар қидиришган. Шуни ҳам баён этайинки, Чнестахов шаҳридаги лагерда 260 мингга яқин туркистонли асирлар тўпланганди. 1942-йилнинг баҳорига келиб фақат 300 га яқин юртдошларимиз тирик қолишди. Совуқ, очлик, касаллик кўпчиликнинг умрига зомин бўлди.\nОлмонлар рус бўлмаган Қизил Армиядан келган асирларни кўнгилли ўлароқ аскарликка қабул қилишга қарор қилишганди. Шу асосда 1942-йилнинг март ойи ўрталарида Туркистон легионига кирдим. “Аскар бўлиб, Туркистон учун курашамиз, Москванинг зулмидан ўзимизни, яъни халқимизни қутқарамиз”, деган ёшлар Туркистоннинг нима эканлигини билмас эдилар. Легионнинг бир қисм ҳолида, Туркистон фидойилари компаниясини ташкил этишган экан. Фидойиларда Туркистон тарихи ҳамда жуғрофиясини ўргатадирган одамларни излаганлар ва уларнинг қаторида мени ҳам бунга қобилиятли кўришган. 1942-йилнинг 6-октабрида бу ерда Туркистон тарихини ўргатиш билан машғул бўлдим. Мактабларда таълим олган вақтида ҳеч бир устозим Туркистон тарихи ҳақида таълимот бермаган эди. Туркистон тарихини ватанда, талабалик вақтида ва легионда, Бартолднинг “Туркистон тарихи” (русча), “Туркистон мўғул истилоси замонида”, “Туркистон маданий ҳаёти тарихи” (рус тилида) асарларини яхшигина ўзлаштирган эдим.\nУруш тугади. Урушнинг сабаб-уқубатларини кўргандан кейин яна бир ҳаяжонли ҳаёт ичига киргандек бўлдик. Буларни орасида мен ҳам бор эдим. Кўп юртдошларимиз Совет Иттифоқига қайтмасликни истадилар. Лекин уларни мажбурий равишда Совет Иттифоқига йўлладилар. Баъзилардан, 800 га яқин кишилар бу тарафларда қолиб кетишга муваффақ бўлдилар. Улар орасида мен ҳам бор эдим.\n1956-йилдан эътиборан, Совет Иттифоқида ва Туркистонда менга қарши, яъни фикрларимга қарши жиддий ташвиқот бошладилар. Мени “ватан хоини”, сотқин, гитлерчи, қотил, империалистларнинг айғоқчи-хизматчиси, Ўрта Осиё тарихини ва ленинча миллий сиёсатни сохталаштирувчи, пантуркист, панисломист, жосус, миллатчи” каби шиорлар билан тасвир этишга киришилди. Менга қарши ҳисобсиз мақолалар, рисолалар, китоблар ва радиоешиттиришлар уюштирилди. Бундай туҳматлар билан халқимизнинг кўзини бўядилар, афкор умумиянинг фикрларини буздилар ва ҳатто чет мамлакатдаги дўстлари ва лаганбардорлари воситаси билан менинг фикр-фаолиятимга зарба бермоқ йўлидан кетдилар. Бу шунинг учундирки, кози очилиб, бошқа эркинлик ҳаётини кўрмаган ёш авлод, советларнинг туҳматчи ташвиқоти таъсири остида қолган бўлишлари ҳам мумкиндир. Энг яхшиси, менинг ҳаёт йўлим ҳақида бошқа бир вақтда ва бошқа шароит ичида муфассал ёзиш керак бўлади.\n– Урушдан кейинги фаолиятингиз нималар билан боғлиқ бўлган? Сизда ўтган йиллар мобайнида ватанга қайтиш ҳисси туғилганми?\n– Урушдан кейинги фаолиятларим ҳам ўзига хос бир тарихга эгадир. Аммо буларни қисқа равишда ифода этишга ҳаракат қиламан. Урушдан кейин Олмония дорулфунунларидан бирида таҳсил олмоқ орзусида эдим. Бунга муваффақ бўлдим. Мюнхен дорулфунунининг (1946–1950-йиллар) фалсафа факултетида, Ислом илмлари (араб, эрон, турк тиллари ва ислом тарихи), яъни янги замон тарихи ва славяншунослик (рус, украин, поляк, чех, словак, серб тиллари) бўлимида ўқидим. Имтиҳонларни топширгандан кейин “Қўқон ва Олаш Ўрда ҳукуматлари” мавзусида ёзган диссертация асосида фалсафа доктори унвонини олдим. 1951-йилдан эътиборан илмий тадқиқотлар билан машғулман. Оврўпада тўғридан тўғри Туркистон тарихи ва маданияти билан шуғулланувчи илм одамлари бўлмаганлиги сабабли менинг олмон профессорларим менга Туркистон тадқиқотлари билан машғул бўлиб, бу соҳадаги бўшлиқни тўлдиришга хизмат этишимни тавсия қилишди. Мен бир тарафдан буларни тавсияси ва асосан ўзимнинг ватан туйғуларимни ифодаси ўлароқ шу йўлдан боришни ният этдим. 1987-йилга қадар 9 китоб, 11 рисола, 260 дан ортиқ илмий ва оммабоп мақолалар ёзиб нашр эттирдим. Буларнинг ёнида илмий анжуманларда Туркистон тарихи ва бу билан боғлиқ бўлган масалалари мавзуида маърузалар ўқидим. Дунёнинг қайси мамлакатида, чет юртларда туркистонликлар бўлишсалар, у ерларда Туркистон миллий масалалари билан машғул бўлдим. Унинг натижасида кўп сонли дўстлар ҳам топдим. Ҳозир 1974-йилда ташкил этилган Туркистон Тадқиқотлари институтининг бошлиғи бўлиб, тадқиқотларга даъват этмоқдаман. Бизнинг ватандаги юртдошларимиз фикрларини очиқ билдиришга, Горбачев жанобларининг ошкоралик сиёсати кўланкасида имкон топа олдилар. Мен эса муҳожирлик ҳаётининг аччиқ-чучук шароитлари ичида аввалроқ фикрларимни манбалар асосида илмий жиҳатдан ишонганимдан кейин, билдириш имкониятига эга бўла олдим.\nИккинчи саволингизнинг кейинги қисмида “сизда ўтган йиллар мобайнида ватанга қайтиш ҳисси туғилмадими” деган жумла бор. Менда ватанга қайтиш туйғуси 1940-йил 6-январдан бери мавжуддир, чунки 1939-йил 24-декабрда оташ аравага чиққанимдан кейин ўша куни Туркистон диёридан айрилдим. Шундан бери ватанга қайтиш туйғусидан ҳеч бир ажралган эмасман. Ватанга қайтишнинг ҳам ўзига хос бир саволи бор. Қайси шаклдаги ватанга қайтишим керак? Инсонлари инграган, кўз ёшларидан оққан қонли дарёси хусусиятини билдирган ватанга келгиндиларгина эмас, узлуксиз равишда чет ҳокимият остида яшашга мажбур бўлган ватанга борайми ёки мустақил ва озод ватанга борайми? Қаноатимча, мен мустақил ва озод ватанимга қайтиб боришни истайман. Бу қарорим менинг виждонимнинг бўлинмас бир парчасидир. Қафасдан қутилган қуш яна қафас ичига киришни ҳавас қиладими? Йўқ, бундай қила олмайман. Мен ватан деб 51 йилдан бери улуғламоқдаман. Оллоҳ умр берса яна бир неча йиллар ҳайратларда бўларман. Лекин титраган, ҳақсиз, эзилган мазлумликка ўргатилиб, бизни “зағчалар” ҳолига келтирганларга раҳматномалар билдириш учун ватанга бора олмайман.\n– Ўтган вақтда ватанингиз билан алоқа боғлашга ҳаракат қилдингизми?\n– Ватан билан ўтган вақтда алоқалар ўрнатиш учун ҳаракатларда бўлдим. Натижа аъло бўлмади. Балки тузумнинг бюрократияси ва менинг ҳақимда у тарафларда юритилмоқда бўлинган туҳматлар натижасида бўлса керакки, ватан билан боғлана олмадим. Орадан 51 йил ўтгандан кейин менинг ҳаёт бўлган бир синглимнинг бор эканлигини ва ҳатто бир ўғлим ҳам бор эканлигини билдиришди. Буларнинг қанчалик тўғрилигини тўлиқ ўргана олмадим. Горбачев давридан илгари чет мамлакатларга илмий мажлисларга келган илм одамлари билан алоқаларни фақат мажлис пайтида боғладим. 1939-йил 24-декабрдан бери Ватандан хабар келмади.\n– Ҳозирги кунда биз сизни ўзбек адабиётининг чет элдаги билимдонларидан бири сифатида биламиз. Айтингчи, сизнинг ижодий фаолиятингиз адабиётнинг қайси даврларини кўпроқ қамраб олган? 20-30-йиллар ўзбек адабиёти ҳақида сизнинг фикрингиз қандай?\n– Саволингизда менинг ўзбек адабиётининг чет эллардаги билимдони сифатида танилганимни баён этган экансиз. Мен адабиёт тарихчиси эмасман. Тарихчиман. Тарих ичига адабиёт руҳий ҳаётнинг муҳим бир қисми шаклида ҳам киради. Бунинг учун тарих тадқиқотларида адабиётимизнинг яқин ўтмишимиздаги кўринишларига ҳам бироз диққат берган эдим. Бир тарихчи сифатида айтишим мумкинки, 20-30-йиллар адабиёти бир томондан, яъни янги даврда қоронғи кечалардан ёруғликка чиқиш нурларини кўрмоққа бошланган бир даврда ва бир тарафдан “пролетар адабиёти”, кейинроқ эса “сотсиалистик таълим” деган оқимнинг адабий ҳаётимизга киритилишининг бошланишидир.\n– Адабиётимизнинг босиб ўтган йўлини қандай баҳолайсиз? Бугунги ўзбек ижодкорларидан кимларнинг асарлари сизга маълум?\n– Адабиётимизнинг босиб ўтган йўли фожиалар йўлидир. Жадид адабиёти очиқ туйғуларни ташвиқ этган бир даврда унга зарба берилди. “Шаклан миллий, мазмунан сотсиалистик маданият” яратиш деб маданиятсизлар орасига ёки қаторига киритиб юборган эдилар. Табиийки, Ойбек, Абдулла Қаҳҳор каби адибларнинг таъсирлари ва ижодий жозибалари ўткирдир. Аммо буларнинг сони оздир.\n– Жумҳуриятимизнинг мустақиллик йўлидаги дастлабки қадамлари сизни қизиқтирадими?\n– Ватаннинг мустақиллиги фақат менигина эмас, балки ҳамма муҳожирларнинг, булардан копроқ ва жиддийроқ халқимизнинг истагидир. Бунга қизиқмаган кишини орамиздан топа олсак, у вақтда буюк устозимиз Мир Алишер Навоийнинг “Одамий эрсанг демагил одамий, оники йўқ халқ ғамидин ғами” деган ҳикмати билан жавоб беришимиз мумкин. Бугунги ватанда мустақиллик ҳақида сўзлашлар кўп, лекин бу соҳада ҳатто мустақилликнинг чегарасига кела олмадик. “Ҳолва” деганимиз билан оғзимиз ширин бўлмайди”, деган халқ мақолига назар солайлик. Бизнинг илм одамларимиз, айниқса, ташвиқотчиларимиз Сталин ва ундан кейинги ҳукуматлар даврида ҳам “суверен жумҳуриятмиз”, деб айтар эдилар. Ватанда бошланган мустақиллик ҳаракати севинчли ва умидли ҳамда миллий ироданинг яққол кўринишидир. Биз чет элларда ватанга мустақиллик берилсин, деган фикр билан ҳаракатда бўлиб келмоқдамиз. Миллий мустақил бўлмасдан аввал бизлар байналмилалчи бўлолмаймиз. “Пичоқни ўзингга ур, оғримаса бировга” деганлар. Биз ўзимизни танимасдан, қандай қилиб бошқаларни яхши таний оламиз? Ватанда бошланадиган мустақиллик талаблари орзуларимнинг табиий кўринишидир. Бу бизга сўзсиз ва шартсиз керак. Агар бунга эриша олмасак, у вақтда бизни асрлардан кейин йўқ қилиб юборадилар. Миллий мустақиллик миллатлар орасида ҳамкорликни ва уларнинг бирини бошқасига нисбатан ҳурматини оширади. Мустақиллик сўзлари бошланди. Бу истакни амалга ошириш учун ташаббусларнинг бор эканлигини, ҳатто жиддий эканлигини ўрганмоқдамиз. Ниятга етмоқ учун қиладирган кўпгина юмушларимиз бор. Булардан бир қисми билан бандмиз, уни декабр ойининг бошларида (1990-йил, Истанбул) тўпланган иккинчи байналмилал Туркистон қурултойида баён этган эдим. Маърузамни таҳрир қилмаган ҳолда ёзув орқали билдирган эдим. Бу ёзувни Тошкентдан келган кузатувчи юртдошларга ҳам бердик. Мустақиллик масаласида менинг фикрларимни ўрганишни истаган юртдошларимиз топилса хурсанд бўлардим. Шу боис уни “Мулоқот”га юбориб, балки уни танқидий нуқтаи назар юзасидан эълон этилиши мумкин.\n– Олмонияда яшаётган ўзбеклар билан алоқангиз қандай? Улар нима билан шуғулланишади? Қайси мамлакатлардаги ватандошларингиз билан алоқа ўрнатгансиз?\n– Менинг Олмонияда яшаётган ўзбеклар билангина эмас, балки барча туркистонликлар (ўзбек, қозоқ, қирғиз, тожик, туркман, қорақалпоқ, уйғурлар) билан ҳам яқиндан алоқаларим бор. Шунинг билан бирга дунёнинг қайси мамлакатларида (чет элларда) туркистонликлар бўлсалар, уларнинг кўпчилиги билан алоқаларим ва дўстлик-ватандошлик ҳамда ғоя бирлигимиз мавжуд. Ватандошлар ўз имкониятларига кўра турли соҳаларда ишлашади. Уларнинг ҳаёт шароити ёмон эмас. Ораларида бойлар ҳам кўп (бой сўзини ёзар эканман, юрагим бироз титради, чунки Туркистондаги қатлиомнинг жирканч кўринишларидан бири бойлар масаласи эди).\n– Агар сизни Тошкентга таклиф қилишса, келармидингиз? Ватандошларингизга айтадиган биринчи сўзингиз нималардан иборат бўларди?\n– Тошкентга даъват қилишса, келармидингиз, деган саволингизнинг ҳазилкашликми ёки жиддий эканлигини билмадим. Мени нега Тошкентга таклиф қилишмоқчи? Ватан сизларники бўлгани каби меники ҳамдир. Ватанимга мен даъватсиз боришим керак. Бунинг учун эса шарт-шароитлар етарли эмас. Ҳар бир шахсда шон-шараф ва иззат-орият туйғуси бор. Мени 35 йилдан кўпроқ вақт ичида “Ватан хоини”, “қотил” деб келган мамлакатга бориб: “сизлар ватанпарварсизлар!”, “сизлар адолатлисизлар” десам қандай бўларкин? Мана энди замон нақадар бузилдики, бир “ватан хоини” совет ватанпарварлари билан бирга ўлтириб чой ичайлик ёки муаммоларни баравар муҳокама этайлик!?\nВатанга борадиган бўлсам, айтадиган сўзларим жуда ҳам кўп. Аввало, миллий мустақиллик учун кураш масалаларини баён этар эдим. Сўнгра руслар билан туркистонликлар орасида ўтмишдаги ва келажакдаги муносабатлар, миллий маданиятимизни қурмоқ, Ислом дини ҳаётини тикламоқ, ўзимизни ўзимиз танишимиз, ҳозирги иқтисодий бўҳрондан қутулмоқ, халқнинг ҳаёти ва тўқ яшаши йўллари каби масалалар, тарихимизнинг сохталаштирилишига қарши курашнинг зарурлиги, дунё халқлари орасидаги мавқеимиз, Туркистон ташқарисида Туркистон масалаларидаги тадқиқотларнинг кўринишлари, энг охирги муҳим масалалар сифатида Ўрта Осиё ва Қозоғистон атамаси ўрнига Туркистон атамасининг тикланиши каби масалалар ҳақида фикрлар билдирар эдим.\n– Оилангиз, фарзандларингиз ҳақида сўзлаб бера оласизми? Улар ўзбек тилини билишадими? Рўзғор тутиш тартибингиз қандай?\n– Оилавий ҳаётим ҳақида маълумот беришим мумкин. Хотиним – олмон, тиббия докторидир. Уч фарзандимиз ва олти набирамиз бор. Улар дорулфунун таълимини олишган. Икки ўғил – нашриётчи. Қизимиз спортчи, яъни спорт муаллимаси. Чўлоқ, кўр, жинни, юраги оғир хасталарни ва қарияларни спорт йўли билан соғлом тутиш соҳасида ишлайди. Ўзбек туркчасини ўргана олмадилар. Туркистонга боғлиқдирлар. Оила ҳаётимиз самимийдир. Фарзандлар, келинлар ва куёв, набиралар ҳар ҳафтада бир дафъа уйимизга келиб, Фарғона паловини еб, оилавий маслаҳатлашиб кетадилар.\nСўзларимни сизларга раҳмат билдириш билан битирмоқчиман. Чунки юрагимда тўпланган зардобларимни чиқаришга имкон берган бўлдиларингиз. Саломат қолингизлар. Менинг фикрларимни ўқиётганларга ҳам чандон раҳматлар билдираман.\nИслом УСМОНОВ суҳбатлашди.\n“Мулоқот” журнали, 1991-йил, Май


ЗАМОНАВИЙ БОҒЧАЛАР КЎПАЯДИ\nМамлакатимизнинг барча ҳудудларида бўлгани каби ўтган йил Жиззах вилоятида ҳам улкан бунёдкорлик ишлари амалга оширилди.\nБиргина Инвестиция дастурига асосан бажарилган ишларнинг умумий маблағи 108 миллиард сўмдан ошиб кетди. Замонавий лойиҳалар асосида барпо этилган соғлиқни сақлаш, таьлим, спорт бинолари шаҳару қишлоқлар қиёфасини ўзгартирибгина қолмай, халқимиз турмуш фаровонлигини юксалтиришда ҳам хизмат қилаяпти.\n— Жорий йилда вилоят инвестиция дастури объектларига ўтган йилга нисбатан 2 баробар кўп маблағ ажратилиши кўзда тутилган, — дейди "Ягона буюртмачи" инжиниринг компанияси бўлим бошлиғи Акмал Сарибаев. — Боиси, шу йилдан қишлоқ жойларда ҳам бюджет маблағи ҳисобидан замонавий мактабгача таьлим муассасалари қурилади. Бу эса янги иш ўринлари яратилиши билан бирга фарзандларимизнинг барча қулайликларга эга биноларда тарбия олишига имкон беради.\nТаъкидлаш жоизки, шу кунга қадар вилоятда 175 та боғча фаолият кўрсатаяпти. Жорий йилда улар сафига 20 та янги муҳташам мактабгача таълим муассасалари қўшилади. Натижада 2000 га яқин бола ҳудудлар бўйича боғчага қамраб олинади.


Тожикистон ‘Исломий Давлат’ни террорчи ташкилот деб эълон қилди - BBC O'zbek\nОлий маҳкамасининг айни мазмундаги қарори ортидан, Тожикистон Россия ва Қирғизистон ортидан, дунёдаги энг қудратли ва жангари бу гуруҳни “террорчи”, деб эълон қилган учинчи собиқ Шўро давлати бўлди.\nХабарларга кўра, Тожикистон Бош прокуратура идорасининг сўрови ортидан, мамлакат Олий маҳкамаси бу каби қарорга келган.\nМинтақадан олинган хабарларга таянилса, қарор Тожикистон Олий маҳкамаси томонидан шу ой бошида берилган ва унинг нега фақат орадан бир неча ҳафта ўтиб расман эълон қилинаётгани сабаблари маълум эмас.\nАммо сўнгги янгилик Тожикистон Ички Ишлар вазирлиги полковнигининг Яқин Шарқдаги “Исломий Давлат” гуруҳига қўшилганини эълон қилишидан кун ўтиб маҳаллий интернет нашрларида бўй кўрсатган.\nБу ҳақда махсус милиция отряди – ОМОН қўмондони Гулмурод Ҳалимов турли ижтимоий тармоқларда эълон қилинган видеороликда маълум қилганди.\nСурияда тасвирга олингани тахмин этилаётган ушбу роликда тожикистонлик милиция полковниги намоз ўқиш ва исломий либосда юришга рухсат бермаётган тожик ҳукуматининг амалларига норозилик белгиси сифатида жиҳодчилар сафига қўшилганини айтганди.\nАйрим маҳаллий журналистларга кўра, Тожикистон Олий маҳкамасининг қарори расман эълон қилиниши ортиданоқ, Гулмурод Ҳалимовнинг видеоролиги мамлакатдаги барча веб-сайтлардан йиғиштириб олинган.\nТожикистон ва "Исломий Давлат"\nШу ой бошида Тожикистон Ички ишлар вазири Ироқ ва Сурияда жанг қилаётган фуқароларининг сонига оид янги баёнотлар билан чиққан, уларнинг сони уч юздан ортишини маълум қилганди.\nБунинг ортидан, вазирлик Ироқ ва Сурияда жанг қилаётган тожикистонлик жангарилар ортга қайтишса, уларни афв этишга ваъда берган. Қайтишларига ҳам ўзлари кўмак беришларини ҳам баён қилганди.\nСурия ва Ироқда ҳалок бўлган фуқароларининг сони 50 нафар эканини ҳам қўшимча қилганди.\nТожикистондаги воқеаларнинг сўнгги ривожи Марказий Осиёнинг аксарият давлатларига бевосита чегарадош Афғонистонда “Исломий Давлат” гуруҳи анчайин фаоллашишга муваффақ бўлаётган бир манзарада кузатилмоқда.\nМарказий Осиё ва "Исломий Давлат"\nБу уч давлатдан ташқари “Исломий Давлат” Оврўпо Иттифоқи, Буюк Британия, АҚШ, Австралия, Индонезия, Малайзия, Саудия Арабистони, БАА, Ҳиндистон каби қатор давлатлар томонидан “террорчи ташкилот”, деб эълон қилинган.


hidoyat.uz – “Мовароуннаҳр” нашриётининг сайти - Фотиҳа сурасининг номлари ва уларнинг маънолари\nФотиҳа сурасининг номлари ва уларнинг маънолари\n2017 йил 20 апрел\nАллома Қуртубий “Ал-жомиъ ли аҳкамил Қуръан” тафсирларида бу суранинг ўн иккита номини келтиради. Жумладан, Шифо, Вофия, Кофия, Асос ва Ҳамд Фотиҳа сурасининг номларидан эканини зикр қилган.\nФотиҳа сураси етти оятдан, йигирма етти сўз ва бир юз қирқ ҳарфдан иборатдир. Ибн Аббос, Қатода ва Абул Олия Фотиҳа сураси Маккада нозил бўлган, дейди. Фотиҳа сурасининг номи кўплиги унинг шарафи ва фазлининг юқорилигига далилдир. Фотиҳа сураси билан намознинг ҳар бир ракати аввалида ўқилиши ва Қуръони карим у билан бошлангани учун “Фотиҳа” (очувчи) деб номланади.\nАнас, Ҳасан ва Ибн Сирин бу сурани “Уммул Китоб”, яъни Китоб (Қуръон) онаси дейишган. Имом Термизий Абу Ҳурайра (розияллоҳу анҳу)дан ривоят қилади: «Расулуллоҳ (соллаллоҳу алайҳи ва саллам): “Алҳамдулиллаҳи Роббил аъламийн Уммул Қуръон, Уммул Китоб, Сабъул масоний (етти такрорланувчи) ва Ал-Қуръанул азийм (улуғ Қуръон)дир”», дедилар. Яна “Ас-солат” (намоз) деб ҳам номланади. Чунки у намознинг шартларидан биридир.\nЯна ушбу сура “Шифо” деб ҳам номланган. Имом Доримий Абу Саъид (розияллоҳу анҳу)дан марфуъ ҳолатда ривоят қилган ҳадисда: “Фотиҳатул Китоб – ҳар бир заҳарга шифодир”, дейилган. Бу сура “Руқия” деб ҳам номланади. Сўфён ибн Уйайна Фотиҳани “Воқия”, Яҳё ибн Аби Касир эса “Кофия” деган. Яна у “Намоз ва хазина” ҳам дейилади. Буни Имом Замахшарий ўзининг “Кашшоф” тафсирида келтирган. Расулуллоҳ (соллаллоҳу алайҳи ва саллам) айтадилар: «Аллоҳ таоло бундай марҳамат қилади: “Фотиҳатул Китоб – Аршимнинг хазиналаридан бир хазинадир”».\nАбу Ҳурайра (розияллоҳу анҳу)дан ривоят қилинади: «Расулуллоҳ (соллаллоҳу алайҳи ва саллам): “У (яъни, Фотиҳа сураси) Уммул Қуръондир, Фотиҳатул Китобдир ва Сабъул масонийдир”, деганлар».\nМанбалар асосида Тошкентдаги\n“Мулла Холмирза ота” жомеи имом ноиби\n331 марта ўқилган.


Қозоқ мухолифати очликни тўхтатди\n24 май 2022, Тошкент вақти: 04:45\nМухолифатчи Ермек Наримбоев милиция ходимларини калтаклаганда айбланмоқда.\nҚозоғистон қамоқхонасида амалдаги режим ва президент Нурсултон Назарбоев сиёсатига норозилик сифатида 14 кун мобайнида очлик акциясини давом эттирган мухолифатчи Ермек Наримбоев жиноий жавобгарликка тортилди.\nБундан роппа-роса 14 кун аввал Олмаота шаҳрида мухолифатчилар томонидан бошланган очлик акцияси вақтинчалик тўхтатилгани маълум бўлди. Бунга очлик акциясида иштирок этган тўрт нафар кишининг соғлиги ёмонлашгани сабаб бўлган.\n- Биз 14 кун очлик акциясини давом эттириб, Қозоғистонда Назарбоевга қарши куч тўплай олишимизга амин бўлдик. Бу мамлакатнинг турли ҳудудларида режимга қарши норозилик кучайишига туртки бўлди. Биз ҳозирча яна куч тўпалш учун мазкур норозилик акциямизни тўхтатишга қарор қилдик, - деди Олмаотада бўлиб ўтган очлик акцияси ташкилотчиси Жасарал Қувонишали.\nУнга кўра, гарчи очлик акцияси вақтинчлик тўхтатилган бўлса-да, бу борада ташкил этилган штаб ўз ишини давом эттираверади.\n- Бизнинг мақсадимиз бутун Қозоғистон бўйлаб очлик акцияларини кучайтириш. Шундан бир натижа чиқариш. Биз ҳозир очлик акциясида кўпроқ киши иштирок этишига эришмоқчимиз. Мамлакатда оммавий очлик акциялари миқдорини кўпайтириш ниятидамиз, - деди мухолифатдаги сиёсатчи.\nЭслатиш жоизки, Қозоғистонда амалдаги режим сиёсатига қарши норозилик сифатида очлик акциялари 1 май куни бошланган эди. Ўшанда қозоқ мухолифати Олмаота кўчаларига чиқиб, президент Нурсултон Назарбоев истеъфосини талаб қилгандилар.\nШундан сўнг, баъзи мухолифатчилар қозоқ ҳуқуқ-тартибот органлари томонидан ҳибсга олинган, баъзилари эса катта миқдордаги жаримага тортилган.\n1 май куни ҳисбга олинган мухолифатчи Ермек Наримбоев эса 15 кунга озодликдан маҳрум қилинганди. 14 май куни 14 кун давомида қамоқда очлик акциясини давом эттириб келган Наримбоев озод қилиниш ўрнига, аксинча жиноий жавобгарликка тортилгани маълум бўлди.\nОлмаота шаҳри Бўстондиқ туман судида Ермек Наримбоев иши кўриб чиқилди. Прокурор Наримбоевни икки нафар ҳуқуқ-тартибот органларини калтаклаганликда айблаб, уни 3 йилга озодликдан маҳрум қилишни сўради.\nАйни пайтда мухолифатчи Олмаота шаҳар тергов изоляторида сақланаётгани ва суд ўз ишини келаси ҳафта давом эттириши айтилмоқда.\nАйтиш жоизки, мухолифатчи Ермек Наримбоев бир неча йиллар давомида амалдаги қозоқ режимига нисбатан кескин қаршилик кўрсатиб, мамлакатда турли норозилик митинглари ташкил этиб келганди.\nУ бундан аввал, бир неча бор бир неча кунга озодликдан маҳрум қилинган, жарималарга тортилган бўлса-да, ўз мухолифат ҳаракатини давом эттириб келганди.\nЕрмек Наримбоевнинг рафиқаси Зоя Наримбоева эса эрининг ҳуқуқ-тартибот органларига жисмоний шикаст етказгани судда ўз тасдиғини топмагани ва расмийларнинг уни жиноий жавобгарликка тортишлари, мухолифатчининг ҳаракати чек қўйиш ҳаракатлари ўлароқ баҳолашини айтди.\n- Эримга қарши икки участковой ариза ёзган экан. Уларнинг айтишича, эрим бирини уриб погонини йиртиб ташлаганмиш, иккинчисини йиқитганмиш. Аммо бу воқеанинг гувоҳлари ҳам ҳуқуқ-тартибот органи ходимларининг ўзлари. 14 кун очлик акциясини қамоқда тутиб келаётган одамнинг икки ҳуқуқ-тартибот органини қаттиқ калтаклашга ҳоли етмаганини ҳам улар инобатга олмаяптилар, - дейди Зоя Наримбаева.\nЭслатиб ўтсак, ўтган ҳафтада Қозоғистоннинг бошқа бир қанча ҳудудларида ҳам амалдаги режим сиёсатига норозилик сифатида очлик акциялари бошланганди. Мазкур акциялари ҳамон давом этаётгани маълум бўлди.


Tashkent City – “Сирли” инвесторлар кимлар? « Ўзбекистон Халқ Ҳаракати\nTashkent City – “Сирли” инвесторлар кимлар?\n19 September 2018 - 15:49\nБи-Би-Си радиосининг хабар беришича, Лондонда эълон қилинган тадқиқот Tashkent City қурилиши билан боғлиқ қатор саволларни ўртага чиқарган.\nТадқиқот муаллифи, Лондондаги Шарқ ва Африка тадқиқотлари Университетидан Алишер Илҳомовнинг ёзишича, 1.3 миллиард долларлик лойиҳага жалб этилган хорижлик инвесторлар ва тендерлар борасида етарли маълумотнинг йўқлиги лойиҳа қанчалик шаффоф, деган саволни пайдо қилган.\nМуаллиф mytashkent.uz сайтидаги маълумотга таяниб, Tashkent City қурилиши борасидаги принципиал қарор ҳали 2015 йилдаёқ қабул қилингани ҳақида ёзади.\nСайтдаги маълумотга кўра, Тошкент марказидаги 80 гектарга яқин майдонда қурилиши режаланган мажмуа доирасида пойтахтнинг “Олмазор” ва “Ўқчи” маҳаллаларидаги ҳовли-жой ва нотурар жой иншоотларини бузиш ишлари Тошкент шаҳар ҳокимининг 07.01.2015 йилда қабул қилинган 5-сонли қарорида белгиланган.\nЎша йилнинг баҳорида ушбу ҳудуддаги аҳолини кўчириш ишлари бошлаб юборилган ва 12 та ҳовли тўла, яна 88 та ҳовли қисман бузилган.\nТадқиқотдан маълум бўлишича, Tashkent Cityни қуриш бўйича ҳукумат қарори бузиш ишларидан бир йил ўтиб, 2016 йилда қабул қилинган.\nБироқ қарор лойиҳаси интернетда мавжуд эмас.\nАлишер Илҳомов пойтахт ҳокимининг 07.01.2015 йилда имзоланган 5-сонли қарори ҳам биронта ҳам ҳуқуқий маълумотлар базасида мавжуд эмаслигига эътибор қаратади ва ” бу маълумот қасддан олиб қўйилмаганмикан?” деган саволни қўяди.\nАммо бу Tashkent City лойиҳасини тадқиқ қилиш жараёнида пайдо бўлган ягона савол эмас.\nВазирлар Маҳкамасининг 2017 йил 28 июлида қабул қилинган 559-сонли қарорида “Tashkent city” қурилишини хайрия жамғармалари, инвесторларнинг маблағлари, кредит ва қонунда тақиқланмаган бошқа манбаълар ҳисобидан молиялаш кўзда тутилган.\nБуларнинг ичига ҳовлиларни бузиш ва аҳолини янги уйларга кўчириш харажатлари ҳам киради.\nҲукумат қарори билан бу харажатларни қоплайдиган инвесторлар ва бошқа манбаъларни топиш “Tashkent city” давлат унитар корхонаси зиммасига юкланган.\nКорхона “Tashkent city” ҳудудидаги турли катталикда бўлган 8 та майдончани инвесторлар ўртасида тақсимлашдан аввал лойиҳа бош режасини тасдиқлаган.\nТадқиқотда лойиҳанинг ушбу босқичи танлов асосида амалга оширилгани ва 8 та режадан Туркиянинг Tabanlıoğlu Architects ширкати тақдим этган бош режа танлаб олинганига эътибор қаратилади.\nБу Туркиянинг йирик иншоот ширкати, аммо Илҳомовнинг айтишича, Tabanlıoğlu “Tashkent city”да инвесторми ёки пудратчи сифатида қатнашиши маълум эмас.\n“Биз очиқ манбаъларда бу ширкат билан шартнома қандай шартларда тузилгани, у инвесторми ёки пудратчими, шунингдек, унинг иштироки бош режани ишлаб чиқиш билан чекланганми ё-да қурилиш ишларида ҳам қатнашадими, деган саволларга жавоб тополмадик. Ҳеч қандай тафсилот йўқ”, – деб ёзади муаллиф.\nЛойиҳанинг бошқа иштирокчилари ҳам лондонлик тадқиқотчида саволларни уйғотган.\nЖумладан, 3- майдонча (лот) бўйича инвестор сифатида қайд этилган Германиянинг Hyper Partners GmbH ширкати атиги бундан икки йил аввал рўйхатдан ўтган ва бор-йўғи уч ходими бор ва ўзининг веб-сайтига ҳам эга эмас.\nШиркатнинг Низом Жамғармасида атиги 25 минг евро маблағ бор.\n“Бу ширкат инвестицияни қаердан олади? Агар банкдан кредит оладиган бўлса, бу низом жамғармаси билан жиддий маблағ олинишига шубҳамиз бор”, – дейди Алишер Илҳомов.\nУ лойиҳага жалб этилган яна бир инвестор-Британиянинг Corso Solutions LP ширкати борасида ҳам худди шундай саволларга дуч келган.\n2017 йилда рўйхатдан ўтган бу ширкат ҳам ўзининг веб-сайтига эга эмас ва унинг таъсисчиларидан бири низом жамғармасига бор-йўғи 99 фунт стерлинг ёки 130 АҚШ доллари миқдорида взнос киритган.\nИлҳомовнинг айтишича, Британия реестрида Corso Solutions LP ширкатига оид биронта ҳам молиявий ҳисобот ёки ходимлар сони борасида маълумот топилмаган.\nБошқа инвесторларнинг ҳам қанча ва қандай шартларда инвестиция киритаётганлари ҳам номаълум.\n“Лойиҳа мўлжалланган 2021 йилда қуриб битказилгани тақдирда ҳам, уни амалга ошириш йўсини, шаффолик андозаларининг таъминланиши, тендерлар, рақобатбардошлик ва очиқлик борасида кўплаб саволлар жавобсиз қолмоқда. Бу каби саволлар хойнаҳой, халқаро кузатувачилар, жиддий сармоядорлар ва уларга маслаҳат берадиган сиёсий рискларни баҳоловчи консалтинг ширкатларида ҳам пайдо бўлади”, – дея хулоса қилган Алишер Илҳомов.\nУнинг Би-би-си билан суҳбатда айтишича, юқоридаги ҳолатлар ушбу хорижий ширкатлар ортида бутунлай бошқа шахслар турмаяптимикан, деган саволни пайдо қилган.\n“Агар шундай бўлса, нега улар ўзини очиқламаяпти?”, – дея савол қўяди Алишер Илҳомов.\nБи-би-си тадқиқотда кўтарилган саволлар юзасидан “Tashkent city”маъмуриятига мурожаат қилди.\nМаъмурият вакили инвесторлар бўйича маълумотлар етарли эканини айтиб, саволларга энг қисқа муддатда жавоб беришни ваъда қилди, аммо Би-би-си ҳозирга қадар жавоб олгани йўқ.


06 март 2021, Тошкент вақти: 22:50\nИйд ул-Адҳа – Қурбон Ҳайити арафасида одатдагидай Тошкент катта кўчалари бўйида сайёр мол бозорлари ташкил қилинди.\nОзодликнинг Тошкентдаги манбаларига кўра¸ оддий аҳоли ҳам ўз уйида боқиб катта қилган қўй-қўзиларни кўча бўйига олиб чиқиб¸ савдога қўймоқда.\nТошкентнинг Кўктерак мавзесидаги мол бозорида қўй олиб сотадиган Рихситилла аканинг Озодликка гапириб беришича¸ бир ҳафта олдин 600 мингга олинган қўчқорни бемалол шу кунларда бир миллион сўмга сотса бўлади:\n- Кўктеракда мол бозорида қўй сероб бўлди. Лекин олувчи ҳам кўп. Кеча жуда қаттиқ савдо бўлди. Энди пайшанба кунга қўйларни тайëр қилиб турибмиз. Арафа кунига ош дамлай деб, уй-рўзғорга ҳам тузукроқ қилай деб олади. Ўшанинг ҳисобига озгина кўтарилади. Ҳайит ўтгандан кейин анча нарх тушади¸ дейди Рихситилла ака.\nСуҳбатдошга кўра¸ ҳайит арафасида Тошкентнинг турли мавзеларида, трасса йўллар четларида сайёр қўй бозорлари ташкил қилинганини кўриш мумкин:\n- Ҳозир нуқул машинада юрадиган¸ иши тиғиз бизнесменлар йўл четига тўхтаб, бир кўз югуртириб, қурбонликка арзийдиган қўйни савдолашиб ҳам ўтирмасдан машина юкхонасига солиб кетмоқда. Бу ҳам умумий нархга таъсир қилади¸ дейди суҳбатдош.\nҚўй қимматлади¸ лекин гўшт нархи ўзгармади\nОзодликнинг Тошкентдаги манбалариниг айтишича¸ қўй нархи ошгани билан гўшт нархи ўзгармаган.\n- Ҳозирча гўшт қимматлагани йўқ. Нархи ўша. Қўй гўшти 20 минг¸ мол гўшти 15 минг. Товуқ ва балиқ нархи ҳам ошмади. Лекин қўй қимматлагани бор гап ва тез орада бу нарх гўштда ҳам кўриниши табиий. Бунинг устига газ ва электр ошди. Бу энди бозордаги нарх-навога таъсир қилади¸ дейди Озодликнинг Тошкент вилоят ҳокимияти савдо департаментидаги манбаси.\nТошкентнинг Кўктерак мавзесидаги мол бозорида қўй олиб сотадиган Рихситилла аканинг таъкидлашича қўйга эҳтиëж кўпайган Тошкент шаҳрига шу кунлардан вилоятлардан машиналарга юкланган қўйлар карвони келмоқда:\n- Мана мен ҳозир Тошкент колцевойида ўзим кўрдим. Машина тўла қўй. Кўчаларга қўйиб қўйишибди. Кўчада сероб энди. Икки-уч йилдан бери шунақа бўлиб қолди. Вилоятлардан олиб келишади. Қўйлар Тошкентга¸ асосан¸ Жиззах ва Қашқадарёдан олиб келинмоқда. Шу боис нарх жуда осмонлаб кетади¸ деб ҳам бўлмайди¸ дейди суҳбатдош.\nҚурбон ҳайити арафасида Ўзбекистоннинг аксар вилоятларидаги мол бозорларида қўй нархининг 20 фоизгача кўтарилгани айтилмоқда.\nЎзбекистонда бу йилги Қурбон ҳайити 4 октябрда нишонланади.


Андижонда 6 нафар алимент тўламаган ота жазога тортилди\nМаълум қилинишича, қарздор А.А. фуқаролик ишлари бўйича Бўстон туманлараро судининг буйруғига асосан Р.М. фойдасига бир нафар фарзанди таъминоти учун алимент тўлаб бориши белгиланган бўлса-да, қарздор А.А. алимент тўловларини ўз вақтида тўламасдан келган.\nАлиментдан 3 607 992 сўм қарздорлиги йиғилиб қолган масъулиятсиз отага судда чора кўрилиб, 15 сутка маъмурий қамоқ чораси қўлланилди.\nШунингдек, фуқаролик ишлари бўйича Фарғона туманлараро судининг буйруғига асосан қарздор Ж.З. ҳам бир нафар фарзанди таъминоти учун алимент тўлаши юклатилган. Ўз фарзандининг моддий таъминотидан бўйин товлаб юрган Ж.З.нинг ҳам қарзи йиғилиб, 8 738 000 сўмни ташкил этган. Суд мажлисида ушбу қарздорга ҳам маъмурий қамоқ жазоси тайинланди.\nХудди шу куни жами 6 нафар алимент тўловчи шахсларнинг иши судда кўриб чиқилиб, фарзандлари таъминотидан қочиб, алимент тўловларини амалга оширмай юрганликлари учун Ўзбекистон Республикаси Маъмурий жавобгарлик тўғрисидаги Кодекснинг 47-4-моддасига асосан маъмурий жавобгарликка тортилди.


Қиш фаслида саломатлик гўзалликдан муҳимроқ 25.12.2016, 17:44 | Гўзаллик Қиш мавсумида кўплаб аёлларни, айниқса, қизларни соч турмаги масаласи ташвишга солади. Қалин бош кийимлари остида турмакнинг сақланиши қийин. Лекин чиройли кўринаман, деб саломатликни гаровга қўйиш ҳам яхши эмас. Баъзи аёллар эса қаҳратон қиш кунларида ҳам бош кийимсиз юраверади. Аммо совуқда таваккал қилмасдан, бош кийими кийган маъқул. Турмак масаласида эса қуйидаги тавсияларимиздан фойдаланиб кўринг.\nСочингизни тараб, қулоқларингизни бекитиб туширинг. Кейин эса бош кийимини кийинг. Бу ҳар қандай турдаги бош кийимига мос келади.\nСийрак соч бош кийими остида бироз ғалатироқ кўриниб қолиши мумкин. Шу боис сийрак соч соҳибалари бу вақтда сочларини жингалак қилиб юрсалар чиройли кўринади.\nСочини резинка ёки тўғноғичга йиғиб оладиганлар турмак бош кийимининг шаклини бузмаётганига ишонч ҳосил қилса, яхши бўларди.\nСочингиз калта бўлса, уни бош кийими остига яширишга уринманг. Соч бош кийимидан чиқиб турса, образга нафислик бахш этади.\nВоск шамолда учиб кетадиган сочни ушлаб туришга ёрдам беради. Сочингизни турмаклашдан олдин озгина воскдан фойдалансангиз, турмак янада яхшироқ сақланади.\nСочингиз узун бўлса, уни орқага ташламанг. Олдинга тараб олсангиз, чиройлироқ кўринади. Эътибор ҳам бош кийимига эмас, балки сочга қаратилади.\nДобавить комментарий Отменить ответ\tВаш e-mail не будет опубликован. Обязательные поля помечены *Комментарий Имя * E-mail * Сайт Пожалуйста, введите ответ цифрами:10 + три = Диққат! Диққат!\nБугун ўқилган саҳифалар: 57 459Бугун кирувчилар сони: 9 102Кеча кирганлар сони: 15 013 Copyright © hordiq.uz 2017. Barcha huquqlar himoyalangan.


Арсен Венгер “Арсенал”да кўришни истаган юлдузлари » Ўзбекистон янгиликлари – Zamin.uz\nАрсен Венгер “Арсенал”да кўришни истаган юлдузлари\n“Арсенал” жамоаси бош мураббийи Арсен Венгер таркибни кучайтириш учун доимо бир қатор юлдуз футболчиларни кўришни истайди. Қуйида француз мутахассиси назарида турган футболчилар хусусида сўз юритамиз.\nЭдинсон Кавани, ПСЖ\nУругвайлик ҳужумчи ПСЖни тарк этади деганидан бери, Венгернинг ҳаловати йўқолган. У Кавани бўйича қатор таклифлар билан чиққан бўлса-да, лекин ПСЖни сотишни истамаяпти. Венгер эса уругвайлик форвард билан жамоани кучайтиришни доимо режалаштириб келяпти.\n“Ювентус” илиб кетган бўлишига қарамай, Венгер Гонсалони таклиф қилишдан умидини узмаган. Аргентиналик форвард “Реал”дан кетаётганидаёқ “Арсенал” сотиб олмоқчи бўлганди. Лекин ўшанда, томонлар молиявий тарафлама келишувга эриша олмаганди.\nЖейми Варди, «Лестер»\n“Лестер”нинг юраги бўла олган Варди ҳам Венгернинг ишончига кирган. “Арсенал” Вардини сотиб олиши мумкин эди. Деярли келишувга эришилганди. Сўнгги паллада эса Варди “Лестер”дан кетмаслигини маълум қилиб, франциялик мутахассисни ҳафсаласини пир қилиб қўйди. Шунга қарамай, француз мураббийи қачондир уни “Арсенал”га олиб келишини маълум қилмоқда.\nТони Кросс, «Реал»\nГерманиялик футболчи майдонда катта кўламдаги ишларни бажаради. Якка курашлардан асло қомаслигини кўп маротаба исботлаб қўйган. Лекин, Кросс даражасидаги футболчиларни сотиб олиш осон иш эмас. Венгер эса Кросс орқали ярим ҳимояни кучайтиришни доимо истаб келган. Лекин, мақсадига эриша олмаслигига етарлича сабаблар бор. Баъзида молиявий томонлама трансфер амалга оширилмайди. Маблағ топилса, рақиб жамоа сотгиси келмай қолади.\nЖон Стоунс, «Эвертон»)\n“Эвертон”да юлдузли онларини ўтказаётган қаҳрамонимиз аллақачон Венгерни назарига тушган. Стоунз ҳимояда ўта эҳтиёткорлик билан тўп суриб келади. Шу жиҳатидан бўлса керак, Арсен Венгер унга талабгор бўлиб чиқишдан асло чарчамаяпти. Бироқ ҳар доимо ҳам мақсадга эришиб бўлмайди.\n09:33 Арсен Венгер: Билмадим, бу менинг «Арсенал» билан охирги ЕЧЛ ўйинимми ёки йўқ\n16:15 Арсен Венгер: "Ди Мария 17 ёшида "Арсенал"га ўтиши мумкин эди"


Аллоҳнинг ипини маҳкам тутинг!\nwa-iʿ'taṣimū biḥabli l-lahi jamīʿan walā tafarraqū wa-udh'kurū niʿ'mata l-lahi ʿalaykum idh kuntum aʿdāan fa-allafa bayna qulūbikum fa-aṣbaḥtum biniʿ'matihi ikh'wānan wakuntum ʿalā shafā ḥuf'ratin mina l-nāri fa-anqadhakum min'hā kadhālika yubayyinu l-lahu lakum āyātihi laʿallakum tahtadūna\n«Барчангиз Аллоҳнинг ипини маҳкам тутинг ва бўлиниб кетманг. Ва Аллоҳнинг сизга берган неъматини эсланг: бир вақтлар душман эдингиз, бас, қалбларингизни улфат қилди. Унинг неъмати ила биродар бўлдингиз. Оловли жар ёқасида эдингиз, ундан сизни қутқарди. Шундай қилиб, Аллоҳ сизга Ўз оятларини баён қилади. Шоядки, ҳидоят топсангиз». Оли Имрон, 103-оят.\nУшбу оятнинг бошида Аллоҳ азза ва жалла шундай дейди: wa-iʿ'taṣimū biḥabli l-lahi jamīʿan. iʿ'taṣimū сўзи араб тилида хавфсизлик учун бирор нарсани маҳкам ушлаб олишни билдиради. iʿṣma бу ҳимоя, iʿ'taṣimū эса ўзингизни ҳимоя қилиш учун бирор нарсани ушлаб туришни билдиради. Ояти каримадаги wa-iʿ'taṣimū biḥabli l-lahi эса ўзингизни ҳимоя қилиш учун Аллоҳнинг ипини маҳкам тутинг деган маънони билдиради. Оятнинг давомидаги jamīʿan сўзи Аллоҳнинг ипининг биргаликда ушлаш, ҳамда унинг ҳаммасини маҳкам тутишни билдиради.\nОдатда ип ёки арқонни тутинг дейилганда сизни бошқа бир нарсага маҳкам боғлаб турувчи нарса тушунилади. ḥabli l-lahi (Аллоҳнинг ипи) ифодасидан эса, грамматик нуқтаи назардан қаралганда, икки сўз ажралмас эканлиги тушунилади. Қисқача қилиб айтганда, арқоннинг бир учи тўғридан-тўғри Аллоҳнинг ҳузурига боғланган, бизлар эса ўзимизнинг хавфсизлигимиз учун унинг иккинчи учидан маҳкам тутиб олишимиз керак. Ана шундай қилганимизда, биз Аллоҳ билан тўғридан-тўғри боғланган бўламиз.\nАллоҳнинг ипи эса Расулуллоҳ соллаллоҳу алайҳи васаллам бизга хабар берганларидек, Қуръоннинг ўзидир. Шундай қилиб, wa-iʿ'taṣimū biḥabli l-lahi jamīʿan, дейилганда барча мусулмонлар билгаликда Қуръонни маҳкам тутиб олишимиз кераклиги тушунилади. Бошқача қилиб айтганда, Қуръони Каримга яқинлашиш, уни маҳкам тутиш жамоавий ишдир. Биз бу ишни биргаликда қилишимиз керак. Биз сизга, сиз эса бизга Қуръонни маҳкам тутишга ёрдам беришингиз керак. Бу вазифада доим бир-биримизнинг ёрдамимизга муҳтож бўламиз. Бу шахсий машғулот эмас.\nБунинг устига, jamīʿan сўзининг яна бир маъноси, Қуръони Каримни тўлалигича маҳкам тутиш, яъни унинг бир қисмини маҳкам тутиб, бошқа қисмини инкор қилиш мумкин эмаслигини англатади. Сиз қўлдан келганча Қуръони Каримдан кўп нарсани ўрганиб, уни ўзлаштиришга ҳаракат қилишингиз керак. Сиз Қуръони Каримда аввал эшитмаганингиз, билмаганингиз, ўқимаган нарсангизни кўрсангиз, уни дарҳол қувонч билан қабул қилишингиз керак. Албатта, Қуръони Каримнинг барча қисмини ўрганиш оз вақт талаб қилмайди ва кўпчилигимиз ҳам ҳаётимиз давомида бунга эришолмаймиз. Аммо биз иложи борича кўпроғига ҳаракат қилишимиз керак.\nАллоҳ таоло оятнинг давомида: walā tafarraqū, яъни тафриқага тушманг, бўлиниб кетманг деб бизни огоҳлантиради. tafarraqū дейилганда ўзаро келишолмай, турли гуруҳ-фирқаларга бўлиниб кетиш тушунилади. Аллоҳнинг бу амрини тўлиқ тушуниб олишимиз керак, walā tafarraqū - тафриқага тушманг дедими, биз ўзаро низо ва адоватларни йиғиштириб, фирқаларга бўлинишни тўхтатишимиз керак. Бунинг ўрнига Аллоҳнинг ипини маҳкам тутиш учун бирлашиш, бир биримизга мадад беришимиз керак.\nҚачонки бизлар Қуръони Каримни маҳкам тутиш учун бирлашиб, ёнма-ён турар эканмиз, ораларимиздаги адоват ҳам йўқола бошлайди, ўзаро ҳамжиҳатлик ривож топади. Қуръоннинг мўъжизаси ҳам шунда, аслида. Уни маҳкам тутган сари тафриқа ҳақида ўйламайсиз. Ўзингизнинг бошқа мусулмонлардан фарқингиз ҳақида ўйламайсиз.\nШу боис, барчамиз ўзимизга бир савол берайлик: бир тарафдан олимлар, бошқа гуруҳлар, бошқа мазҳаблар, бошқа мусулмонларни ва улар қилаётган ишларни танқид қилиб турсак-у, бошқа тарафдан Аллоҳнинг «тафриқга бўлинманг» деган оятларини зикр қилиб турсак, бу ёғи қанақа бўлди?! Ростдан ҳам, Аллоҳнинг ипини маҳкам тутган ҳисобланасизми? Ҳимоянгизга футур етмадими? Бу икки иш ҳеч қачон бирга келмайди. Сиз Аллоҳнинг каломини қанча кўп ўқиганингиз сари, ўзаро бўлиниш истагингиз шунча йўқолади.\nОятнинг давомида Аллоҳ таоло: wa-udh'kurū niʿ'mata l-lahi ʿalaykum idh kuntum aʿdāan fa-allafa bayna qulūbikum fa-aṣbaḥtum biniʿ'matihi ikh'wānan, яъни «Ва Аллоҳнинг сизга берган неъматини эсланг: бир вақтлар душман эдингиз, бас, қалбларингизни улфат қилди. Унинг неъмати ила биродар бўлдингиз», деди. Мўминларнинг қалбларини улфат қилиши бу Аллоҳ таолонинг неъматидир. Мўминлар ўзидан-ўзи ўзаро меҳрибон бўлиб қолганлари йўқ, уларга ўзаро муҳаббатни неъмат қилиб берган Аллоҳ таолодир. fa-aṣbaḥtum biniʿ'matihi ikh'wānan, Аллоҳ таолонинг неъмати ила биродар бўлдингиз! Ушбу ифодадаги aṣbaḥtum сўзи ўз шаклини тубдан ўзгартириш маъносида келади. ṣabaḥ, яъни тонг сўзи ҳам, туннинг батамом ўзгариб ёришишини билдиради. Худди шундай қилиб, сизлар ўзаро адоватда, душманликда, яъни тун зулматида эдингиз, Аллоҳнинг неъмати билан сизнинг бу аҳволингиз батамом ўзгариб, қалбларингиз ёришиб, ўзаро биродарга айландингиз деган маъно чиқади. Субҳаналлоҳ!\nБизнинг замонамиз − танқидчилар асри. Ҳамма жойда танқид: фильмлар танқид қилинади, спорт мусобақалари ва ҳоказо, барча нарсани танқид қилиш авжига чиққан. Бунинг устига, дин пешволарини ҳам танқид қиладиган, пайғамбарларни ҳам танқид қилишга уринганлар топилади. Дин нималигини билмайдиганлар эса Аллоҳнинг ўзини ҳам танқид қилишдан тап тортмайдилар.\nБу бало бизнинг умматимизга ҳам юққан. Мусулмонлар орасида уламоларни, бошқа мўминларни, диний ташкилотлар ва бошқаларни танқид қилишдан чарчамайдиганлар бор. Жуда бўлмаса, яқин дўстининг намоз ўқишинию маҳалла имомини танқид қилиб қўйишади. Танқидсиз кун кўролмайди. Бир-биримизни улфат қилиб, биродар қилиб қўйган Аллоҳнинг неъмати қайда? Агар улар хато қилаётган бўлсалар, бориб уларни қучоқлаб, мўмин бўлгани учун биродар деб, хатоларини ўзларига энг гўзал услубда тушунтирмайсизми? Қани ўзаро мухаббат?\nfa-aṣbaḥtum biniʿ'matihi ikh'wānan − «Унинг неъмати ила яна биродар бўлдингиз». wakuntum ʿalā shafā ḥuf'ratin mina l-nāri fa-anqadhakum min'hā − «Оловли жар ёқасида эдингиз, ундан сизни қутқарди». Аллоҳ таоло ушбу оятда сизларни ўз неъматим билан ўзаро биродар қилгандан кейингина оловли жар ёқасидан қутқардим демоқда. Ўзаро биродарлик сабабидангина оловли жардан омонда қолдик, субҳаналлоҳ!\nkadhālika yubayyinu l-lahu lakum āyātihi laʿallakum tahtadūna − «Шундай қилиб, Аллоҳ сизга Ўз оятларини баён қилади. Шоядки, ҳидоят топсангиз». Оятнинг охирида Аллоҳ таоло: laʿallakum tahtadūna − «Шоядки, ҳидоят топсангиз», деб бекорга айтгани йўқ. Ҳидоят топиш дейилганда кўп нарса тушинилади, намоз ўқиш ҳидоятда бўлишнинг бир кўриниши, ҳаж зиёратига бориш ҳидоятнининг бир парчаси, тўғри бўлиш ҳам ҳидоятнинг бир қисмидир. Аммо ояти кариманинг охирида «Шоядки, ҳидоят топсангиз», дейилиши, Аллоҳ таоло назарда тутган ҳидоят оятнинг аввалида хабар қилинганини билдиради.\nХулоса қилиб айтганда, сизнинг биродарингизга бўлган муносабатингиз, бошқа мўминга бўлган муҳаббатингиз Аллоҳ таолонинг сизга берган азиз неъмати бўлиб, У Зот буни сизни оловли жардан қутқариш ва сизнинг ҳидоят топишингиз учун қилди.\nАллоҳ таоло барча мўминларни ҳамжиҳатликда Аллоҳнинг ипи бўлмиш Қуръони Каримни маҳкам тутиб, тафриқага бўлинмай, ўзаро биродар бўлиб ҳидоят топишимизга ёрдамчи бўлсин!


ЁШ ТАДБИРКОР ТРАВЕРТИН ИШЛАБ ЧИҚАРИШНИ ЙЎЛГА ҚЎЙДИ\nҒузор туманидаги "Оkean wyite bird" МЧЖда қурилиш бозорида харидоргир хом ашё - травертин ишлаб чиқарилмоқда. Бино-иншоотлар фасадларини безашда қўлланиладиган ушбу сувоқ маҳсулоти сувга, иссиқ ва совуққа анча чидамлилиги билан ажралиб туради.\nТашаббускор Руслан Қудратовнинг ушбу лойиҳаси "Ёшлар - келажагимиз" давлат дастури асосида Ёшлар - иттифоқининг туман кенгаши томонидан қўллаб-қувватланиши унинг рўёбини тезлаштирди. 80 миллион сўмлик имтиёзли кредит ва яна 50 миллион сўм тадбиркор маблағи ҳисобидан қисқа вақтда ишлаб чиқариш йўлга қўйилди.\n- Лойиҳани амалга ошириб, 4 та янги иш ўрни очдик, - дейди ёш тадбиркор. - Маҳсулот учун Навоий вилоятидан қум, Китоб туманидан бўр олиб келинаяпти. Аралашмага харидор талабига қараб турли ранглар ва лак қўшилаяпти.\nИш бошлаганига икки ой бўлган корхонада тайёрланган маҳсулот ҳозирда маҳаллий бозорларда сотилаяпти.


Сабаби, унда туризмга иқтисодиётнинг стратегик сектори мақомини беришдек улкан вазифа белгилаб берилган. Бу бежиз эмас, албатта. Чунки аҳоли бандлигини таъминлаш, саноат, транспорт-коммуникацияси, хизмат кўрсатиш каби тармоқлар равнақида сайёҳлик соҳаси алоҳида роль ўйнайди. Бугунги кунда унинг жаҳон ялпи ички маҳсулотидаги улуши 10 фоиздан кўпроқни ташкил этаётгани, ишга лаёқатли аҳолининг 8 фоизга яқини шу жабҳада меҳнат қилаётгани ана шундан далолатдир.\nЮртимизда туризмнинг кўплаб тармоқларини тараққий эттириш учун табиий имкониятлар ниҳоятда катта. Заминимизда 7 мингдан зиёд нодир тарихий ёдгорликлар ҳамда бетакрор архитектура намуналари мавжудлиги, сўлим қўриқхоналар, миллий боғлар фаолият кўрсатаётгани, миллий маданият, санъат ва ҳунармандчиликнинг кўп асрлик анъаналари асраб-авайлаб келинаётгани бунга мисол бўла олади. Буларнинг барчаси хорижликларнинг Ўзбекистонимизга, шу жумладан, қадимий ва ҳамиша навқирон Бухорога бўлган қизиқишини янада кучайтирмоқда.\nАйтиш жоизки, мустақилликнинг дастлабки йилларида вилоятимизда атиги 4-5 та меҳмонхона ва 2-3 та сайёҳлик фирмаси фаолият кўрсатар эди. Бугунги кунга келиб, меҳмонхоналар сони 100 тага, туристик фирмалар 38 тага етказилди. Фақат кейинги беш ярим йил давомида 40 та янги меҳмонхона, 18 та сайёҳлик ташкилоти иш бошлагани диққатга сазовор.\nБу соҳада тадбиркорлик ҳаракатини ривожлантириш, ишбилармонларнинг эмин-эркин фаолият юритиши учун зарур шарт-шароит яратиб бериш борасида олиб борилаётган ислоҳотлар самарасидир. Биз ҳам ушбу имкониятлардан оқилона фойдаланаётганимиз боис туристик фирмамиз ички бозорда ўз ўрнини топди. Хорижий, шунингдек, юртимизнинг турли гўшаларидан келган сайёҳларга сифатли хизмат кўрсатиб келаяпмиз.\nДарвоқе, вилоятда туризмни янада ривожлантириш мақсадида 2016-2017 йилларга мўлжалланган дастур қабул қилинган. Унга кўра, умумий ҳажми 82 миллиард 174 миллион сўмлик лойиҳалар амалга оширилади. Ушбу ҳужжат доирасида мамлакатимиз мустақиллигининг 25 йиллиги арафасида 8 та маданий мерос объекти, зиёратгоҳлар таъмирланиб, ободонлаштирилди, 7 та меҳмонхона қурилди, 3 та туристик фирма ўз фаолиятини бошлади. Бундан ташқари, сайёҳлик фирмалари томонидан замонавий микроавтобуслар харид қилиниб, янги туристик йўналишлар очилаяпти.\nФармонда туризм индустрияси субъектлари фаолияти учун қулай шарт-шароитларни шакллантириш, туризмни ривожлантиришдаги тўсиқ ва ғовларга барҳам бериш, туризм хизматларини ташкил этишда туристлар ҳамда экскурсантларнинг ҳаёти ва соғлиғи хавфсизлигини таъминлаш, зиёрат қилиш, экологик, маърифий, этнографик, гастрономик, спорт, даволаш-соғломлаштириш, қишлоқ, саноат, ишбилармонлик, болалар, ёшлар ва оилавий туризмни ривожлантириш, хорижий сайёҳлар учун мамлакатимизнинг жозибадорлигини ошириш мақсадида давлатнинг виза сиёсатини тубдан либераллаштиришни назарда тутувчи муҳим чора-тадбирлар ўз ифодасини топгани диққатга сазовор. Асосий туризм йўналишлари бўйича йўл-транспорт ва муҳандислик-коммуникация инфратузилмасини такомиллаштириш, бунинг учун хорижий инвесторларни кенг жалб этиш вазифаси белгилаб берилгани соҳа вакилларининг айни дилидаги гап бўлди. Негаки, Самарқанд — Бухоро темир йўли электрлаштирилиб, юқори тезликда ҳаракатланувчи поезд қатнови йўлга қўйилгани, “Бухоро” халқаро аэропортида энг замонавий ҳаво лайнерлари парвози учун зарур шарт-шароитлар яратилгани юртимизда сайёҳлар оқимининг кўпайишига олиб келди. Демак, яқин истиқболда амалга ошириладиган кенг кўламли ишлар Ўзбекистонни йирик ва жозибадор сайёҳлик марказларидан бирига, туризмни эса иқтисодиётимизнинг етакчи соҳасига айлантириши, шубҳасиз.\n«Asia Global Elite» туристик фирмаси раҳбари.\nМазкур рукндаги бошқа мақолалар: « Замонавий тамойиллар, анъанавий усуллар\tБоғдорчилик санъати: Миллий ва халқаро тажриба уйғунлиги »


Коррупцияга қарши курашиш агентлиги ходимлари томонидан жорий йилнинг 6-14 июль кунлари Қашқадарё вилоятида давлат харидларини амалга ошириш ҳолати ўрганилди.\nЎрганишлар давомида «dxarid.uz» махсус ахборот порталига жойлаштирилган давлат харидларига оид амалдаги эълонлар бўйича 32 та ҳолатда 10,4 млрд. сўмлик иш ва хизматлар ҳали шартномалар тузилмасдан, эълон муддати тугамасдан туриб, пудратчилар томонидан бошлаб юборилганлиги, хаттоки ишларни 100 фоиз бажарилганлиги ҳолатлари аниқланди.\n- Қарши шаҳар ободонлаштириш бошқармасида 12 та ҳолатда 5 млрд. 958,1 млн. сўмлик;\n- Китоб тумани Тиббиёт бирлашмасида 5 та ҳолатда 1 млрд. 152 млн.сўмлик;\n- Нишон тумани халқ таълими бўлимида 4 та ҳолатда 574,0 млн.сўмлик;\n- Шаҳрисабз тумани Ахборот кутубхона марказида 1 та ҳолатда 553,7 млн. сўмлик;\n- Миришкор тумани Ободонлаштириш бошқармасида 2 та ҳолатда 527,6 млн.сўмлик ишлар шартномалар тузилмасдан бажариб юборилганлиги ва айримларида ишлар тўлиқ бажарилганлиги аниқланди.\nЎрганишлар давомида Қарши тумани Ободонлаштириш бошқармаси бошлиғи “С.У.” томонидан “Давлат харидлари тўғрисида” ги қонуннинг 19-моддаси қўпол равишда бузилган ҳолда ўзининг синглиси “С.Ш.” таъсисчилигидаги “Т.G.K.” фермер хўжалиги билан 149,1 млн.сўмлик гул кўчатларини ўтказиш бўйича шартнома тузиб, 27,1 млн.сум асоссиз харажатлар ҳисоботга киритилиб, ортиқча маблағ олинишига йўл қўйилганлиги аниқланди.\nШаҳрисабз туман Ободонлаштириш бошқармаси буюртмачилигидаги "Обод қишлоқ" дастури асосида 2 та маҳаллада пиёдалар йўлаги қуриш ва тунги ёритиш чироқларини ўрнатишда “U.M.” МЧЖ томонидан 67,0 млн. сўмлик ҳақиқатда бажарилмаган ишлар қўшиб ёзилганлиги ва смета хужжатларига материаллар нархлари асоссиз ошириб кўрсатилганлиги аниқланди.\nШунингдек, Республика ихтисослаштирилган Наркология илмий-амалий тиббиёт маркази Қашқадарё вилоят минтақавий филиалида 2 дона тиббий аппаратдан 250,0 млн. сўмлик камомад мавжудлиги маълум бўлди.\nКитоб туманида жойлашган Қашқадарё вилоят 2-сон асаб-руҳий касалликлар диспансерида Мobile X-Ray RU-510-русумли бир дона рентген аппаратидан 582,8 млн. сўмлик камомад мавжудлиги аниқланди.\nЭътиборлиси, 2-сон асаб-руҳий касалликлар диспансерига янги олиб келинган тиббий аппарат солинган катта ҳажмли қути холислар, гувоҳлар иштирокида очиб кўрилганида, унинг ичида Мobile X-Ray RU-510 русумли рентген аппарати мавжуд эмаслиги, унинг ўрнига қоғоз қути билан ўралган қизил рангдаги эски темир буюм (эски иситиш қозонига ўхшаш металл) турганлиги маълум бўлди.\nХалқ таълими тизими ташкилотларида ўтказилган ўрганишларда, Қарши ва Шаҳрисабз шаҳарларида, Қамаши, Ғузор, Деҳқонобод, Миришкор, Касби, Косон, Китоб, Нишон, Яккабоғ ва Қарши туманларида қонунбузилиши ҳолатлари аниқланди. Яъни, электрон дўкон (миллий дўкон) ва электрон аукционлар орқали 2020 ва 2021 йилнинг ўтган даври мобайнида “Давлат харидлари тўғрисида” ги қонуннинг 40 ва 43-моддаларига зид равишда, давлат харидларини амалга оширишнинг рақобатга асосланган усулларини четлаб ўтиш мақсадида давлат харидлари ҳажмини қисмларга бўлиб ташлаш ҳолатларига йўл қўйилганлиги аниқланди.\nШунингдек, ўрганишлар давомида халқ таълими бўлимларининг 932 та 3,5 млрд. сўмлик шартномалари бўйича давлат харидлари ҳажмини қисмларга бўлиб ташлаб, ноқонуний равишда шартномалар тузилганлиги маълум бўлди.\nЮқорида аниқланган қонунбузилиши ҳолатлари бўйича қонуний қарор қабул қилиш учун тегишли материаллар Бош прокуратурага юборилди.\nАгентликнинг ҳудудлардаги ўрганиш тадбирлари давом этмоқда.


“Талко” Тожикистонни қарзга ботиряпти...ми?\n06 июл 2022, Тошкент вақти: 09:33\nТожикистон ҳукумати “Талко” ширкати даъвоси бўйича Лондон судида кўрсатилган ҳуқуқий ёрдамлар учун “Herbert Smith” адвокатлик фирмасидан 100 миллион доллар қарздор бўлди.\nБу ҳақда Москвада ишлайдиган ғарблик журналист Жон Ҳелмер “Herbert Smith” тарқатган баёнотга асосланган ҳолда “Asia Times” нашрида эълон қилган мақоласида ёзган.\nАйтилишича, мазкур фирма Тожикистон президенти Имомали Раҳмон таклифига биноан сўнгги уч йил давомида Лондон судида Тожикистон манфаатларини ҳимоялаб келган.\nТожикистон алюминий заводининг ҳуқуқий вориси бўлмиш Тожикистон алюминий компанияси - “Талко”га оид бу мавзуни ёритар экан, журналист заводнинг собиқ раҳбари Абдуқодир Эрматов ҳамда “Ансол” ширкати (бу ширкат алюминий заводининг молиявий операциялари билан шуғулланган) ва унинг раҳбар Аваз Назаров устидан 2005 йилда бошланган даъвога тўхталади. “Тожикистондаги ички низолар чоғида бу ширкат нақд пул муомаласини қўлдан берганини ва фақат Аваз Назаров раҳбарлиги остидаги гуруҳгина заводни қайтадан жонлантиргани ҳамда алюминий ишлаб чиқаришни йилига бир неча юз минг тоннага етказган”ини таъкидлайди.\nЭслатиш жоизки, 2004 йилда Россиянинг эндиликда собиқ президенти Владимир Путиннинг Имомали Раҳмон билан учрашувидан кейин “РусАл” Тожикистон иқтисодиётига 1,5 миллиард доллар сармоя киритадиган ва Роғун ГЭСни ҳамда алюминий заводида иккита янги цех, шунингдек, мамлакат жанубида янги алюминий заводи қурадиган бўлди. Шундан кейин Тожикистон алюминий заводи “Ансол” билан шартномани бекор қилди. Боз устига, ширкат бошлиғи Аваз Назаровни ҳамда заводнинг собиқ раҳбари Абдуқодир Эрматовни катта маблағни ўзлаштирганликда муттаҳам қилди.\nКўп ўтмай Тожикистон ҳукумати ва заводнинг янги ҳамкори “РусАл” Лондонда “Ансол”ни судга тортди.\nСўнгра, деб ёзади ғарблик журналист, Аваз Назаров ҳам ўз рақибларига жавобан даъво билан Лондон судига мурожаат этди ва ютиб чиқди. Лондон суди Россиянинг “РусАл” компанияси ва Тожикистон алюминий заводини порахўрликда айблади.\nМақолада таъкидланишича, Имомали Раҳмон томонидан завод ҳамкорига айлантирилган “РусАл” завод иш услубини ўзгартирган. Яъни Россиядан келтириладиган гил тупроқ тайёр алюминийга алмаштириладиган бўлган. Бу эса қимматга тушиб, завод ҳар тонна алюминийдан 27 доллар ютқазадиган бўлган. Алюминий экспортидан тушган даромадларнинг барчаси Виржиния оролидаги “CDH” ширкати ҳисобига тушаверган.\n“Суд жараёнида “CDH” ширкати ва ўтган йили “Talco management limited” номи билан танилган ширкат акциялари тожикистонлик фуқаролар, аниқроғи, Тожикистон президенти ва унинг яқинларига тегишли экани аниқланган”,- деб ёзади Жон Ҳелмер.\nЖаҳон банки ва Халқаро валюта жамғармаси ҳисоботларида “Талко” фаолиятида шаффофлик йўқлиги таъкидланади. Жон Ҳелмер ширкат фаолияти ҳисоб-китоб ишларини ҳеч ким текшира олмайдиган ва назорат қила олмайдиган тарзда йўлга қўйилганини иддао қилади.\n“Алюминий ишлаб чиқариш ҳажми йил сайин ошмоқда ва ундан олинган даромад Виржиния оролидаги оффшор ширкатлар ҳисобига тушади. Лондон судида можаролар шу кунга қадар давом этаётганига қарамай, Тожикистон ҳукуматининг Аваз Назаровга қарши даъволарини суд бир неча бор рад этган”,- дейди Жон Ҳелмер.\n“Herbert Smith”нинг Тожикистон 100 миллион доллар қарздор экани тўғрисидаги баёнотига тўхталар экан, журналист “Талко” адвокатлик фирмаси хизматлари учун тўланган маблағлар квитанциясини судга тақдим этмагани, шунинг учун ҳам “Herbert Smith” қарз суммасини ошкор этишга мажбур бўлганини билдиради.\n“Талко” раҳбарияти мавзуга оид иддаоларни шарҳлашдан тийилаётган бўлса-да, компания юристи Акбар Муродов бир матбуот анжуманида “Herbert Smith” даъволарига муносабат билдириб: “Мен бундай маълумотларга эга эмасман ва бу ҳақиқатга яқинлигига шубҳа қиламан. Бироқ суд жараёни ҳамон давом этмоқда ва биз шартномага асосан ўз адвокатларимиз билан доимий алоқадамиз, ҳар ойда уларнинг хизмат ҳақини тўлаб турамиз”,- деди.\nМай ойи бошларида халқаро молиявий институтлар “Талко” ва “Барқи тожик” ширкатлари фаолиятида шаффофлик йўқлиги сабабли уларнинг молиявий фаолияти халқаро аудит қилинишини сўраган эди. АҚШнинг Тожикистондаги элчиси Трейси Жейкобсон хоним ҳам бу таклифни қўллаётган эса-да, мустақил таҳлилчилар “Талко” ширкати давлат раҳбари манфаатларига хизмат қилиши сабабли уни аудит қилиш имконсизлигини таъкидламоқда.


Ўшликлар бу йил ҳажга деярли бормади\nИюн қирғинидан сўнгги Ўш ўзбекларининг кўпчилиги бугун қишдан қандай омон чиқиш ташвиши билан банд.\nБу гапни июн қирғинини бошидан ўтказган, шу кунда ҳам кўнгилларига хотиржамлик қайтмаган ўшликлардан бир неча нафари айтди. Айни пайтда Қирғизистон мусулмонлари диний бошқармасидан олинган маълумотга қараганда, республика учун Саудия Арабистони ажратган квотадан тўла фойдаланилди.\nЎшда ким кўп – ҳожи кўп. Шу қадар кўпки, кейинги йилларда бир ўшлик бошқа бир нотаниш ҳамшаҳрига, ҳар эҳтимолга қарши, “Ҳожи ака”, деб мурожаат қиладиган бўлиб қолган.\nБироқ июн қирғини туфайли ҳажга бориш бу йил ўшликнинг кўнглига сиғмади.\nЎзини Шокир ҳожи, деб таништирган ҳожи ака шаҳар четидаги Увомбўйи гузари билан Мирзаолим гузари ўртасида маҳаллада яшайди. Шокир ҳожидан, “Сиз яшайдиган маҳалладан ўтган йили неча киши ҳаж қилган эди?”, деб, сўрадик:\n- Ўтган йил тахминан 15-20та одам борган эди. Бу йил бирорта одам ҳажга бораëтгани йўқ.\nОзодлик: Пул йўқлигиданми, кўнглига сиғмаганиданми ëки пули ҳам бор, кўнглига ҳам сиғиши мумкину, лекин “Шундай шароитда мен ҳаж қиламанми?” деб ҳижолат бўлганиданми – нима учун бўлиши мумкин? Энди ҳар бир одам учун жавоб бера олмайсизу.\n- Пули бор, ëзилиб қўйганлар уйи куйиб кетди, унинг орасида пули ҳам куйди, сотаман деган молини ўғирлаб кетди, сотаман деган машинасини олиб кетди, бирорта одам қидиргани йўқ. Шу бўйича биринчидан, моли йўқ, пули йўқда энди, эплаб пулини сақлаб қолган бўлса, у ҳажга борганни кузатиш бор, келиш бор, кетиш бор. Вайронанинг ичида уни ким кузатади, ким кутиб олади? Ҳам моддий, ҳам маънавий шароит тўғри келмаяпти, дейди Шокир ҳожи.\nСолижон ҳожи ака шаҳарнинг Шаҳидтепа масжиди яқинидаги маҳаллада яшайди.\nОзодлик: Маҳаллангиздан бу йил ҳажга кетганлар борми йўқми?\n- Шаҳидтепанинг бу ëғида мен ҳаммани биламан, битта ҳам одам бормади.\nОзодлик: Бултур қанча одам борган эди?\n- Бултур 20-30та одам борган. Маҳалламиздан ҳар куни ҳаждан келганларнинг уйига қуллуқ бўлсинга борганмизда. Ўтган йил жуда кўп одам борган, дейди шаҳидтепалик Солижон ҳожи ака.\nСолижон ҳожи ака бир неча йиллардан бери ҳаж сафарини уюштириб келаётган ҳожибошилардан бирининг яқини.\nҚариндошингиз бу йил ҳожибошилик қилдими, деб сўрадик.\n- Йўқ, унақа ишга яқинлаштирмади. Битта ҳам ўзбекни олмади.\nОзодлик: Ким яқинлаштирмади?\n- Диний назоратдан, дейди Солижон ҳожи ака.\nСолижон аканинг айтишича, бу йил Раҳматулло ҳожи, Халил ҳожи, Содиқжон ҳожи, Аҳмаджон ҳожи ва бошқа миллати ўзбек ҳожибошилар ҳажни уюштириш ишларига “яқинлаштирилмади”. Тилга олинган ҳожибошилар шу кунда республикадан ташқарида яшамоқда.\nЧерёмушкалик Манзурахон опадан ҳам сўрадик.\nОзодлик: Маҳаллангиздан нечта ўзбек ҳажга кетди?\n- Бизнинг Черëмушкадан бирортаси ҳам кетгани йўқ, деди Манзурахон опа.\nЛекин баъзи маҳаллаларда ҳажга кетганлар ҳам борлигини билдик.\nМажримтоллик Исмоилжон ҳожи ака.\nОзодлик: Мажримтолдан бу йил неча киши кетди?\n- Менинг ҳозирча билишим бўйича тўрт киши кетган. Улардан иккитаси она-болалар, Мамажоновлар оиласи. Бир синглимиз онасини олиб кетган.\nОзодлик: Яна иккитасичи?\n- Яна иккитаси бизнинг маҳалланинг ичкарироғидан экан, Оқгўр томон деб қўямиз. Уларнинг исмларини билолмадим кимлигини, дейди мажримтоллик Исмоилжон ҳожи ака.\nЎшликлар билан қилганимиз савол-жавоблардан пайдо бўлган саволларимизни Қирғизистон муфтийси Чубақ ҳожи Жалиловга бермоқчи бўлдик. Лекин ҳамма саволларимизни ҳам беролмадик.\nОзодлик: Бу йилги ҳаж мавсуми қандай кетаяпти? Шулар ҳақида информация олмоқчи эдик.\n- Бу ҳақида информацияни госкомиссиядан олсангиз яхши бўлар эди. Чунки масъулият ҳаммаси госкомиссияда по делам религии.\nОзодлик: Сизлар шуғулланмаяпсизларми?\n- Йўқ, муфтият шуғуллангани йўқ. Биз фақат масала айтамиз Арофатда, Минода. Транспорт, виза масаласи ҳаммаси госкомиссияда.\nОзодлик: Сиз ҳеч бўлмаса қанча ҳожи кетганини биларсиз.\n- 4680 биздан расмий айтилаяпти. Бизга виза бериб кетган Қирғизистоннинг Саудиядаги элчиси 5140 виза бериб кетган деб айтади. Аниқ маълумотни госкомиссиядан олсангиз яхши бўлади.\nОзодлик: Ўшда 41 киши кета олмаяпти, виза ололмаяпти деб жанжал бўлаëтган эдику. Шу масала қандай ҳал бўлганини биласизми?\n- 41 киши ҳозиргача кета олгани йўқ. Виза келгани йўқ ¸дейишаяпти. Остонага бориб келдик, виза берилмади дейишаяпти. Ҳозир булар хатларини ëзиб муфтиятга, госкомиссияга, президентга, губернаторга жўнатаяпти, дейди Қирғизистон муфтийси Чубақ ҳожи Жалилов.\nЭшитганингиздек, муфтий жанобларининг "ҳажни уюштиришга алоқамиз йўқ", деган баёноти туфайли муҳим саволларимизни у кишига беролмадик.\nДиний ишлар бўйича давлат агентлиги билан боғланишнинг эса, имкони бўлмади.\nБироқ “Қирғизистон ва Ўрта Осиё мусулмонлари конгресси” ташкилоти раҳбари Бақит Нурдиновнинг 1 ноябр кунги баёноти саволларимизнинг бир қисмига жавоб бўлиши мумкин.\nНурдиновнинг 24kg сайтида эълон қилинган ўша баёнотида айтилишича, Ўшдан ҳажга кетолмаётган 41 кишининг сафарини Диний ишлар бўйича давлат агентлиги “квота тугаб қолди”, деган баҳона билан тўхтатиб қўйган.\nНурдиновнинг айтишича, “квота доирасидаги жойларнинг катта қисми хитойлик, туркиялик ва тожикистонликларга қиммат нархда сотилган”.\n24kg сайти, шунингдек, Ўш шаҳри ҳожибошисидан олинган мана бу маълумотларни ҳам келтирган: Ўш вилоятида 400, Жалолобод вилоятида 250, Боткен вилоятида 150, мамлакат шимолидаги Чуй вилоятида эса 800 та ўрин бўш қолган. Яъни шунча одам ҳажга бориши мумкин эди, лекин талабгор чиқмаган.


"Бока Хуниорс" мухлислари ўз суюклиларини қай тарзда Мадридга кузатишди? (Видео)\n5 декабрь, 2018, 22:51\n"Бока Хуниорс" клуби Либертадорес кубогининг иккинчи финалини ўтказиш учун Мадридга етиб келди.\nМадрид сафари олдидан мингга яқин "Бока" мухлислари ўз суюклиларини аэропортгача кузатиб қўйишди. Мухлислар шовқин-сурон, пиротехника воситалари ва клуб мадҳияси билан футболчиларни қўллаб-қувватлашди.\nЭслатиб ўтамиз, "Ривер Плейт" ва "Бока Хуниорс" ўртасидаги иккинфи финал ўйини 24 ноябрда бўлиб ўтиши керак эди, аммо шу куни мезбон жамоа мухлисларининг тартибсизликлари ва рақиб жамоа автобусига ҳужум қилиши натижасида учрашув қолдирилган эди.\nСўнг ташкилотчилар ушбу ўйинни Мадриддаги "Сантьяго Бернабеу" стадионига кўчиришди.


Жўрабек Жаҳон исмли мишиқи “Бахтимиз шу - ўзбек бўлиб туғилганмиз” деб шеър ёзибди, аммо қирғиз фашистлари ўзбекларни қирғин қилганда қисиб ўтирибди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:50 - Жўрабек Жаҳон исмли мишиқи “Бахтимиз шу - ўзбек бўлиб туғилганмиз” деб шеър ёзибди, аммо қирғиз фашистлари ўзбекларни қирғин қилганда қисиб ўтирибди\nЎзбекистонда ҳукмронлик қилаётган тожиклар режимининг бош қўғирчоқ ахборот воситаси ЎзА ҳеч қандай таҳлилсиз қандайдир мишиқи шоир Жўрабек Жаҳоннинг улуғ бобокалонимиз Алишер Навоийга бағишланган ва “Бахтимиз шу - ўзбек бўлиб туғилганмиз” сатрлари ҳам бор шеърини эълон қилди. Ёлғондакам бландпарвоз сатрлардан иборат бу шеър бизни қизиқтирмайди. Аммо, ЎзА бермаган таҳлилни биз берамиз.\nБу шеърда “Ҳазрат сабаб шу тупроққа меҳрим ортиб, Бахтиёрман пойларини кўзга суртиб” сатрлари ҳам бор. Қаранг, Алишер Навоий туфайли бу мишиқининг тупроғимизга меҳри ортганмиш, ўзбек бўлиб туғилгани бахтмиш”.\nБу мишиқининг шу сатрларига ишонасизми? Шу мишиқининг тупроқларимизга меҳри бормишми, ўзбек бўлиб туғилгани бахтмишми? “Шу тупроқ” деганда, “бахт” деганда у нимани тушунади?\nБизнинг тарихий тупроқларимизда 2010 йили қирғиз фашистлари ўзбекларни ТИРИКЛАЙИН ёққанларида, ўзбекнинг қиз-аёлларини подалашиб зўрлаганларида, ҳомиладор ўзбек аёлининг қорнини ёриб ва ҳали туғилмаган ЎЗБЕК чақалоқнинг бошини кесиб олиб, копток қилиб тепганларида, 3 кунда 300 ўзбекни ваҳшийларча ўлдирганларида қаерда эди бу мишиқи шоир?\nБу мишиқи шоир Қозоғистон, Қирғизистон ва Тожикистонда мустақилликка эришганимиздан кейин кўплаб ўзбек мактаблaри бекитиб ташланганини биладими? Алишер Навоий туғилиб, кейин тупроққа берилган ҳозирги Афғонистода 5-7 миллион ўзбек яшашини, аммо Афғонистонда, хусусан, Алишер Навоий туғилган ва тупроққа берилган Ҳиротда биронта ҳам ўзбек мактаби йўқлигини биладими, бу мишиқи? Имомали Раҳмон Тожикистондан ўзбекларни сиқиб чиқариш сиёсати олиб бораётганиничи?\nШоирсифат биттаси бўлган Жўрабек Жаҳон - Алишер Навоий исмли шоиримиз бўлганини билар экан, унинг қуйидаги сатрларини биладими:\nЭй, Жўрабек Жаҳон исмли гўёки ўзбек шоири, яхшилаб эшитиб ол, Алишер Навоийга кўра, сен одам ҳам эмассан. Ўзингнги қайта тарбияла, одам бўлишга, ўзбек бўлишга ҳаракат қил. Ҳаракат қилинса, баракат бўлади.


O‘zLiDePнинг Янгиободда ўтказган сайёр қабулида Машҳурбек Кулбеков ишли бўлди | O'zLiDeP\nO‘zLiDePнинг Янгиободда ўтказган сайёр қабулида Машҳурбек Кулбеков ишли бўлди\nO‘zLiDeP Жиззах вилоят Кенгаши томонидан вилоятнинг олис Янгиобод туманидаги Сармич МФЙ, Хавотоғ ҚФЙ ҳамда Янгиобод ШФЙ фуқаролари иштирокида навбатдаги сайёр қабул ўтказилди.\nСайёр қабулда O‘zLiDeP вилоят Кенгаши ходимлари, Халқ депутатлари туман Кенгашидаги партия депутатлик гуруҳи аъзолари, маҳалла раислари ва фаоллари иштирок этди.\nҚабул давомида ижтимоий муҳофаза соҳасига оид масалалар ҳамда соғлиқни сақлаш тизимини ривожлантиришда юзага келаётган муаммолар бўйича мурожаат ва таклифлар билдирилди.\nСайёр қабул давомида Янгиобод тумани Сармич МФЙда яшовчи коллеж битирувчиси Машҳурбек Кулбеков ишга жойлашди. У анча вақтдан бери ўз мутахассислиги бўйича иш тополмай юрган эди. Ушбу масала юзасидан М.Кулбековнинг арзини эшитган Халқ депутатлари туман Кенгашидаги O‘zLiDeP депутатлик гуруҳи аъзоси Ғ.Хожиев ўзи раҳбарлик қилаётган “Сармич баҳори” фермер хўжалигига ишга олди.\nҚабул давомида Зиёкор кўчасида истиқомат қилувчи фуқаролар махаллада мавжуд чиқиндихона санитария талабларига жавоб бермаслиги юзасидан мурожаат қилишди. Ушбу масала Халқ депутатлари туман Кенгашидаги O‘zLiDeP депутатлик гуруҳи аъзоси Х.Назарқулов томонидан ўрганилиб, маъсул идора раҳбарларига депутатлик сўровлари юбориладиган бўлди. Яқин кунларда маҳалла аҳолисини қийнаб келаётган яна бир муаммо ўз ечимини топишига аминмиз.\nO‘zLiDeP Жиззах вилоят Кенгашининг


"Сўғдиёна" "Локомотив"ни ниманинг эвазига мағлуб этди?\n2 октябрь, 2020, 23:26\nТеглар:Санжар Рашидов | Сўғдиёна | Локомотив\nЖиззахликлар сардори ўйин ҳақида гапирди.\n“Сўғдиёна” жамоаси ушбу турда ўз майдонида Тошкентнинг “Локомотив” клубини 2:1 ҳисобида мағлуб этди. Қизиғи, биринчи даврада пойтахтда ўтказилган баҳсда ҳам жиззахликлар шу ҳисобда ғалаба қозонишганди. Бугунги беллашувдан кейин “Сўғдиёна” жамоасининг сардори Санжар Рашидов ғалаба ниманинг эвазига қўлга киритилгани ҳақида шундай деди:\n- Ўйин кўрган бўлсангиз, қизиқарли беллашув бўлди. Биз “Локомотив”га қарши учрашувга жуда яхши тайёргарлик кўргандик. Олдиндан бу қизиқарли ўйин бўлиши маълум эди.\n“Локомотив” иккинчи даврада ҳали ютқазмаганди. Клубга янги мураббий келгани боис жамоа ўйини яхши томонга ўзгарди ва улар кучайишганди. Турнир жадвалида ҳам “Локо” билан бирин-кетин жойлашгандик. Ютган жамоа эса олдинги ўтиб олишини билиб тургандик.\nЖамоавий ўйин ҳисобига муҳим уч очкони қўлга киритдик. Биринчи даврада Тошкентда ҳам 2:1 ҳисобида ютганимизга келсак, тўғриси, бунга эътибор бермадим. Бу – футбол. Унда ўхшаш натижалар бўлиб туради, - деди Рашидов.\nСанжар Рашидов "Сўғдиёна"ни тарк этди


08:00 / 07.09.2020 2076 pdf Ўқиш режими + -\nБану Исроиллик бир аёл ўғлини эмизаётган эди, олдидан хушсурат бир киши от миниб ўтиб қолди. Аёл отлиққа ҳавас қилиб, «Аллоҳим, ўғлимни шунга ўхшатгин», деб дуо қилди. Шу пайт бола онасининг кўкрагини оғзидан чиқарди, отлиққа қараб туриб, «Аллоҳим, мени унга ўхшатмагин», деди-да, эмишда давом этди. Шу пайт уларнинг олдидан бир аёлни олиб ўтишди. Одамлар уни «Ўғри! Зинокор!» деб ҳақоратлашар, аёл эса: «Аллоҳ менга кифоя. У қандай яхши Вакил», дер эди. Эмизаётган она буни кўриб, «Аллоҳим, боламни бу аёлга ўхшатмагин», деди. Бола эса яна олдинги сафардагидек, «Аллоҳим, мени унга ўхшатгин», деди. Она чақалоғининг икки сафар ҳам ўзига номувофиқ гапирганига ҳайрон бўлиб, бунинг сабабини сўради. Ўғли деди: «Боя олдимиздан ўтган отлиқ золимлардан эди. Шунинг учун «Аллоҳим, мени унга ўхшатмагин», дедим. Одамлар зинокор, ўғри деб айблаган аёл бўлса умуман ўғри ҳам, зинокор ҳам эмас эди. У аслида покдомон аёл бўлиб, одамлар унга ноҳақ туҳмат қилишаётганди. Шунинг учун «Аллоҳим, мени шунга ўхшатгин», дедим».\nAbdurazzoq 10:29 / 07.09.2020\nТожидин 10:27 / 07.09.2020\nАллох хамма нарсани билгувчидир\n08:55 / 06.09.2020 1380\n13:08 / 05.09.2020 649\n901 17:30 / 12.05.2020\nУсмон ибн Аффоннинг васияти\nУсмон ибн Аффон розияллоҳу анҳу ўлдирилгач, унинг хазиналарини қидиришди ва бир қулфланган сандиқ топиб олишди. Сандиқни очишди. Унда бир қути бўлиб, қутининг давоми...\n1726 07:30 / 02.04.2019\n602 07:05 / 09.10.2019\n685 08:22 / 14.06.2020


Пахтачида 13 оила қора қозонини сувга ташлаб қўймайдиган бўлди - zarnews.uz\nПахтачида 13 оила қора қозонини сувга ташлаб қўймайдиган бўлди\nОдатда судларни очиқ мажлис ўтказишга, айниқса, муаммо жойига бориб сайёр йиғилиш қилишига кўпам ишонавермаймиз. Каттақўрғон туманлараро иқтисодий судининг навбатдаги сайёр суд мажлиси бундай ишончсизликка барҳам берди.\nИқтисодий суднинг “Пахтачи нон савдо” масъулияти чекланган жамияти бўйича чиқарган қарорлари юртимизда мулкдор ҳуқуқи нечоғлиқ кафолатланганини яна бир кўрсатди.\nСуд ишида кўрилган воқеа аслида қуйидагича бўлган: Муҳиддин аканинг оиласи 66,2 фоиз улуш эгаси сифатида жамиятнинг асосий таъсисчиларидан эди. Янги тайинланган директор ушбу улушни ўзи ва бошқа бир тадбиркор билан бўлиб олган. Ажабланарлиси, бундай қарор қабул қилинган йиғилиш ҳақида мулкдорларга хабар берилмаган.\nТўғри, иш пинҳона бажарилган, раҳбар-раҳбарда дерсиз. Аммо гап мулк ҳақида кетяпти. Тасаввур қилинг, мулк эгаларидан бири бўлсангизда, сизни корхонага киритмай қўйишса. Буям ўз йўлига, у ерда ишлаётган 13 нафар қоракўз кун сайин ёмонлашаётган вазият туфайли, ишлашини ҳам, бошқа жойга кетишини ҳам билмай қолсачи? Кетай дейишса, шунча йилдан бери қадрдон бўлиб қолган жамоасини кўз қиймайди. Раҳбар ва мулкдорларнинг бир йилдан кўпроқ давом этган тортишуви туфайли ишни олдингидай давом эттиришнинг иложи йўқ.\nҲарқалай, адолат бор экан. Одил судлов, Президентимиз олиб бораётган оқилона сиёсат ўз кучини кўрсатди.\nМуҳиддин ака ва “Пахтачи нон савдо” корхонасининг 13 нафар ишчиси бу гапга ўз тақдирлари мисолида гувоҳ бўлишди. Суд мажлиси очиқ, ошкора ўтказилди. Муҳими, у сайёр тартибда бўлиб ўтди.\nКаттақўрғон туманлараро иқтисодий суди судьяси Йўлдош Норбеков жамият раиси ноқонуний иш қилганлиги ҳар томонлама асосланганини қайд қилди. Ходимлар ишга қайтишди, уларнинг қозони яна қайнай бошлади.\nIshtixonda sport zallariga inventar xaridi uchun har chorakda 100 million so‘m ajratiladi\nMutolaa: «Yak-40» (hikoya)\nElchixona Xitoyda bo‘lib turgan O‘zbekiston fuqarolarini ogohlantirdi\n2020 yilgi turizm mavsumi oldidan nimalarga e’tibor qaratilyapti?\nTomskda halok bo‘lgan vatandoshlarimizning jasadlari Toshkentga olib kelindi\nMurojaatnoma virus Xitoy yong‘in 2019-nCoV Ayol Oliy Majlis YTH bojxona Payariq boks o‘g‘irlik


Оиладаги зўравонлик: сабаб ва оқибатлар - Zamin.uz\n09:36 / 20.02.2021\nОиладаги зўравонлик: сабаб ва оқибатлар\nСавол: Аввалги даврларга қараганда инсонлар маданиятли бўлиб бормоқда. Шундай бўлса-да, нима учун оилавий зўравонлик камайиш ўрнига кўпаймоқда?\nЖавоб: Афсуски, шундай. Оилавий зўравонлик нафақат кам таъминланган, балки тўқ оилаларда ҳам етарлича учрамоқда. Баъзи оилаларда иқтисодий ночорлик ўзаро низолар ва кейинчалик оилавий зўравонликка сабабчи бўлаётган бўлса, бошқа бир оилаларда – бундай зўравонлик сабаби – тўқчилик бўлиб қолмоқда. Иккала ҳолатда ҳам асосий сабаб – маънавий қашшоқлик. Мен буни бошқача изоҳлай олмайман. Ўз келинига жинсий тажовуз қилишни ва ўз ўғли томонидан ўлдирилган отани қандай изоҳлаш мумкин. Ёки бўлмаса, ўз жигарбандини машина олиш учун пулга сотаётган онага қандай баҳо берса бўлади: Ҳаммасининг тагида маънавий қашшоқлик ётибди. Инсон маънавий қашшоқ бўлса, у тўқ оилада яшайдими ёки ночор оиладами, барибир бузуқ ишга қўл уради ва ваҳшийликка боради.\nСавол: Баъзан яхшигина лавозимда ишлайдиган ва ҳатто таълим-тарбия масканларини бошқараётган шахслар оиласида ҳам шундай ачинарли вазиятларни кузатамиз. Уларнинг ўзи бундай ҳолатлар билан курашиш ўрнига... Ҳатто бунга сўз ожиз...\nЖавоб: Сабаби ўша, яъни маънавий қашшоқлик. Катта амалдор дейлик мактаб, коллеж ёки институт раҳбари бўлиши мумкин, бироқ у маънавий қашшоқ бўлса, бундай ишларга қўл ураверади. Керак бўлса, оддий дурадгор ёки темирчининг оиласи барчага ибрат бўлиши мумкин. Маҳалла қўмитаси ёки мачитда одоб-ахлоқ ҳақида ваъзхонлик қилиб, ўзининг фарзандлари бузуқ йўлларга кириб кетганлар ҳам афсуски йўқ эмас. Илм бошқа, тарбия бошқа. Ўта илмли одам ҳам маънавий бузуқ бўлиши мумкин, ва аксинча. Тунги клубларга бир назар ташланг. У ерда кимнинг фарзандларини кўп кўрасиз. Бундан ўзингиз хулоса чиқариб олаверинг.\nСавол: Оиладаги зўравонлик кўпроқ эркаклар томонидан амалга ошириладими ёки аёллар томонидан?\nЖавоб: Кўпинча эркаклар томонидан. Албатта, бунинг асосий сабабчиси аёл киши бўлиши мумкин. Бу масалани бир томонлама ёритиш ўта мушкул. Чунки вазият ва сабаблар кўп. Ҳар қандай ҳолатда ҳам ўзаро низолар зўравонлик билан тугалланмаслиги керак. Кўпинча, оилавий зўравонлик сабаби – бир-бирига бўйсунмаслик бўлади. Масалан, битта оилада шундай вазият рўй берган: Кеч тунда уйига ароқ ичиб ўта маст бўлиб қайтган эр хотинига жойимни ташлаб бер дейди.\nЭрини яна шу аҳволда кўрган хотин жаҳл билан “Ўзинг ташла” дейди сансираб. Маст эрнинг жаҳл отига миниб қўлига пичоқ олади ва “Ман санга нима деяпман, ўлгинг келяптими” дейди. Хотин бўлса “Ўлдирмоқчимисан, мана тиқ, тиқ пичоғингни” деб эрига яқинлашади. Маст эр жаҳл устида хотинининг қорнига пичоқ уради. Бу ерда эси бор хотин бу ишни қилмайди, балки эрининг айтганини қилиб, уни ширин гаплар билан ўрнига ётқизади.\nСавол: Тажовузкорлик характерга ҳам боғлиқми?\nЖавоб: Албатта, боғлиқ. Масалан, психология дарсликларида “Характер психологияси” деган катта боблар бор. Унда тажовузкорлик – характер бузилиши сифатида алоҳида кўрсатилади. Баъзи одамлар зўравонлик ва тажовузкорликка мойил бўлишади. Агар бундай шахсларда тиббий-психологик текширувлар ўтказсангиз, уларда психопатия аломатларини ҳам топасиз. Биз буни яширин психопатия деб атаймиз. Бундай шахслар маълум бир вазиятда портлайди ва зўравонликка қўл уриб қўйишади.\nСавол: Оиладаги зўравонликдан энг кўп азият чекадиганлар, табиийки, болалар. Тўғрими? Уларни ўз ота-онасидан қандай асраш керак?\nЖавоб: Ўта оғир савол. Ғарб давлатларида “Болаларни ўз ота-оналаридан ҳимоя қилиш жамиятлари” мавжуд. Бизда ҳам шунга ўхшаш жамият очилаяпти деб эшитдим. Йигирма йил олдин шу масала кўтарилса, ажабланардингиз. Ислом динига эътиқод қилувчи давлатда бундай жамиятнинг очилиши биз ота-оналар учун уят. Лекин нима ҳам қила оласиз. Бундай жамият керакка ўхшайди. Афсус...\nСавол: Ота-онаси тарбиялай олмаган болани бундай марказлар тарбиялай оладими? Улар алмазада ва руҳий ногирон бўлиб ўсмайдими?\nЖавоб: Мен марказий газеталардан бирига “Руҳий ногиронлар – улар кимлар” деган катта мақола берганман. Бу ҳақда радиода ҳам сўзловдим. Бу мақолани фейсбукка ҳам қўйгандим, жуда катта резонанс берди. Демак, муаммо ўта жиддий. Ота-она тирик бўла туриб, боланинг уйда ёки махсус интернатда тарбияланишига келадиган бўлсак, баъзида махсус интернатда тарбияланаётган болалар келажакда ҳаётнинг қадрини биладиган етук шахс бўлиб етишиши мумкин. Уйда ота-онанинг зулмида яшаб ёмон йўлга кириб қамоқхонага тушгандан кўра, болалар интернатида тарбиячилар назоратида катта бўлгани яхшими деган хаёлга бориб қолади киши. Интернатда ўсиб буюк шахс бўлиб етишганлар бунга мисол бўла олади. Бошқа илож йўқ.\nСавол: Оиладаги зўравонликнинг олдини олиш учун нима қилиш керак?\nЖавоб: Буни мен осон йўлини айтаман. Иложи борича бола уйда кам бўлиши керак. Демоқчиманки, бола мактабдан кейин кунора спорт тўгарагига, кунора тил ўргатиш мактабларига қатнаши керак ёки мусиқа тўгаракларига. Бу масалани боланинг хоҳишидан келиб чиқиб амалга оширса бўлади. Турли тўгаракларга қатнаган бола уйга қўшимча вазифалар билан кириб келади, ота-онасини соғиниб кириб келади, қорни оч бўлиб кириб келади. Уйга келиб тўгаракдаги устозлари ва ўзига ўхшаган ўртоқлари олдида изза бўлмаслиги учун уйда дарс қилади ва ҳ.к.\nМактабдан кейин турли тўгаракларга қатнамайдиган болалар эса куни билан уйда бўлади, бекорчи боланинг қайсидир қилиқлари отаси ёки онасига ёқмайди, иш буюрса қилмайди ва жанжал чиқади. “Болангиз айтганимни қилмаяпти” деб онаси отасига арз қилади ва жанжал чиқиши мумкин. Бу ҳолат ҳадеб такрорланаверса, бола тажанг бўлиб ўсади, кейинчалик оилавий зуғум ўтказишга сабабчи бўлиши мумкин.\nШунинг учун мактабдан кейин бола уйда эмас, турли хил тўгаракларда бўлгани маъқул. Кечқурун эса ота-она боласига ҳеч бўлмаганда ярим соат вақт ажратиб, унинг ютуқлари ва қийинчиликлари ҳақида суҳбатлашиши керак. Мен “12 ёш психологияси” деган мақоламда “Бола 12 ёшгача ота-онаси ва устози айтганини қилади, 12 ёшдан кейин эса ўз билганини” деб ёзган эдим. Мен бунинг сабаб ва оқибатларини ҳам батафсил баён қилганман. Бизнинг муқаддас диний китобларимизда ҳам бу ҳақда жиддий тавсиялар бор.\n«Асаб ва руҳият» илмий-тиббий марказ\nБоланинг Қорбобо ҳақидаги саволларига жавоб беришнинг 4 усули\n31-12-2020, 19:00, Ҳаёт тарзи\nСунъий онг ёрдамида диний зўравонлик сабаби ўрганилди\n4-11-2018, 17:57, Ҳаёт тарзи\nАёлим ҳақми ёки мен?\n23-02-2018, 14:12, Ҳаёт тарзи\nФақат 18+! Оиладаги эркак ва аёл муносабатлари ҳақида айрим ҳаётий таҳлиллар...\n14-10-2017, 17:04, Ҳаёт тарзи\nТошкентда ажрашишлар кўп кузатилмоқда\n3-10-2016, 17:30, Ҳаёт тарзи


Австралиядаги ҳайвонот боғида орангутан ўз қафасидан чиқиб кетиб, боғ ҳудуди бўйлаб сайр қилди\n20:11 / 27.07.2015\nАвстралиянинг Перте шаҳридаги ҳайвонот боғида Суматра орангутанининг антиқа урғочиси қафасдан қочиб кетиб, боғ ҳудуди бўйлаб бамайлихотир сайр қилиб юрди. Бу ҳақда 9news.com.au портали хабар бермоқда.\n5 ёшли Телити лақабли ушбу орангутан ўзининг онаси Путери билан яшаган қафасдан чиқиб кета олди. Телити ташриф буюрувчилар учун мўлжалланган йўлакда юрганда пайқаб қолинди. Орангутаннинг қўлида сувли идиш бўлган.\nҲайвонот боғида таъкидланишича, Телити “жуда киришимли ва қизиқувчан” ёш орангутан бўлгани учун ўзини антиқа тутган. Маймун бироз боғ сарҳадларини айланиб чиқиб, ўз “яқинлари” билан бўлиш кўпроқ мароқли эканини тушуниб етган.\nҲайвонот боғида воқеа батафсил тергов қилинмоқда.


ЧЕМПИОНЛАР ЖЕТИСКЕН МЕКТЕП » Aqmang'i't tan'i' gazetasi'\nНаўқыран әўладтың ҳәр тәреплеме жетик ҳәм саламат болып камалға жетиўлери ушын елимизде спорт тараўының раўажланыўына айрықша итибар қаратылған. Буның айқын дәлили сыпатында республикамызда спорттың барлық түрлери ғалабаласып, спорт пенен шуғылланыўшы жаслар саны көбейип көплеген жетискенликлерди қолға киргизбекте.\nРайонымыздағы 21-санлы улыўма билим бериў мектеби де өзиниң спорт тараўындағы жетискенликлери менен мақтанса арзыйды. Себеби, бул дәргайдан жетилисип шыққан Азия чемпионы Ж.Мустапаева, «Үмит нәлшелери-2016» спорт жарысының Өзбекистан басқышы жеңимпазы Қ.Қуўандықовларды айтып өтиўимизге болады.\nМектеп оқыўшыларының бос ўақытларын мазмунлы өткериў ҳәм де саламат болып жетисиўлери ушын 7 спорт дөгереклери жолға қойылып оларға 320 дан артық оқыўшылар қатнасады.\nМектеп оқыўшылары районлық ҳәм де Республикалық спорт жарысларына белсене қатнасып сыйлы орынларды ийелеп келмекте. Олардан атап өтетуғын болсақ мектептиң 9-класс оқыўшысы А.Өсербаев спорттың самбо түри бойынша Қарақалпақстан чемпионатында жеңимпаз болып Өзбекистан басқышына жоллама алған, «Үмит нәлшелери-2016» спорт жарысының районлық басқышында Р.Қутлымүратова спорттың стол теннис түринен 1-орынды, жеңил атлетика бойынша 200 м аралыққа жуўырыў бойынша С.Сметова 1-орынды ҳәм спорттың футбол түри бойынша 5-7-класс арасында 1-орынларды ийеледи. Буннан басқа да ҳәр жылы өткерилетуғын «Кеўилли стартлар» телевизиялық спорт жарысының районлық басқышында 2-орынды, мектеп оқыўшылары арасында «Камолот кубоги» жарысының районлық басқышында 1-орынды ийелеп Республикалық басқышқа жолламаны қолға киргизген.\nМектепте спорттың шахмат түри менен шуғылланыўшы оқыўшылар да көплеп ушырасады. Шахмат бойынша өткерилген жарысларда С.Пирназаров, А.Бекбосыновлар районлық жарысларда 1-орынды алып Республикалық басқышларға белсене қатнасып киятыр. Буннан басқа да мектептиң оқыўшылары Қарақалпақстан «Балалар футбол лигасы» қатарында спорт жарысларында ҳәр жылы бириншиликти ийелеп келмекте.\nБул спортшы жаслардың қолға киргизген жетискенликлеринде усы мектептиң дене тәрбиясы муғаллимлери С.Реймов, Б.Өтепов, З.Өтемуратова ҳәм Қ.Тәжекеевлардың орны айрықша.\n(Сүўретте: Б.Өтепов өз шәкиртлери менен)


TIB.UZ / Токсикоз ривожланишининг олдини олса бўладими? - TIB.UZ\nТоксикоз ривожланишининг олдини олса бўладими?\nTIB.UZ Аёллар маслаҳатхонаси Токсикоз ривожланишининг олдини олса бўладими?\nЭрта токсикозларнинг олдини олиш мақсадида ҳомиладор аёлга қуйидаги тавсиялар берилади.\nЭрталаб озроқ кўнгил айниб, озроқ сўлак оқиб, бир марта қайт қилиш токсикоздан огоҳлантирувчи белгилар ҳисобланади. Шундай ҳолат пайдо бўлганда токсикоз хавфининг олдини олиш учун ҳомиладорлар биринчи навбатда парҳезга жиддий эътибор беришлари керак. Масалан, уйғондими, дарҳол бирор нима еб олсин. Чунки ошқозонда кечаси билан тўпланган ошқозон шиллиқ безлари чиқарган секретлар организм ҳаракатга келгандан кейин уни таъсирлайди ва сафро қайт қилдиради. Егулик эса ошқозонда кечаси билан йиғилиб қолган секретни нейтраллайди. Шунинг учун ҳомиладор аёл турибоқ эрталабдан оғзига бирор нима солиб, яна бир оз ётгач, кейин ўрнидан туриши лозим. Ана шунда оғир кечадиган токсикознинг олди олинади.\nЯна бир тасвия: ҳомиладор аёл нимани хуш кўрса, ана ўшани кундузи билан оз-оздан, тез-тез еб туриши керак.


"Шўртаннефтгаз" ишчилари вилоят ҳокимлиги олдида норозилик қилмоқда.\nБюджет ташкилотларида мавжуд бўлган махсус қўриқлаш постлари сони мақбуллаштирилади. Бу борада президент Шавкат Мирзиёев имзолаган “Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида”ги қарорда белгилаб қўйилди.\nҚўриқлаш постлари сонини мақбуллаштириш иши билан Хавфсизлик кенгаши ва Ички ишлар вазирлиги шуғулланади. Бу икки ташкилот 2019 йил 1 апрелга қадар бюджет ташкилотларидаги мавжуд махсус қўриқлаш постлари сонини танқидий ўрганади ҳамда уларнинг сонини мақбуллаштиришни назарда тутган ҳолда махсус қўриқланиши талаб этиладиган ташкилотларнинг янгиланган рўйхатини тасдиқлайди.\nАйни пайтда қўриқчиларни оммавий тарзда ишдан бўшатиш ҳолатлари 2018 йилда биринчи бор кузатилди.\nЎтган йилнинг ноябрь ойи бошида Озодлик радиоси "Шўртаннефтгаз" корхонаси қувурларини қўриқлаш билан шуғулланиб келган 320дан зиёд қўриқчи ёппасига ишдан бўшатилгани тўғрисида хабар берган эди.\n"Шўртаннефтгаз" қўриқчилари корхона маъмуриятини меҳнат қонунчилигини бузишда айбламоқдалар. Улар 2018 йил 24 ноябрида Қарши шаҳридаги Халқ қабулхонаси олдида тўпланиб, норозилик билдирган эди.


АҚШ тадқиқот марказларига киберҳужум уюштирилди\n10:55 / 30.08.2016\nАҚШ Демократлар партиясининг электрон ёзишмаларига ҳужум қилишда айбланган "Россия томонидан қўллаб-қувватланувчи" хакерлар Американинг бир қатор тадқиқот марказларига ҳужум қилишди. Бу ҳақида Defense One маълум қилди.\nCrowdstrike компаниясининг ахборот технологиялари соҳасида фаолият юритувчи Дмитрий Альперовичнинг сўзларига кўра, гап Россияга катта эътибор қаратувчи тадқиқот марказлари, хусусан, Вашингтондаги Халқаро ва стратегик тадқиқотлар маркази ҳақида кетмоқда. Манбага кўра, хакерларнинг ҳужумидан "бешга яқин ташкилот ва ўн нафар ходим" зарар кўрган, бироқ маълумотларни ўғирлашга муваффақ бўлинмаган.\nКомпания мутахассисларининг маълум қилишича, киберҳужум ортида АҚШ Демократлар партияси маълумотлар базасини бузиб киришда айбланган Cozy Bear гуруҳи турибди.\nАҚШ ҳужум хакерлар Cozy Bear


Разведка тарихи ҳақида ўйлар… « Ўзбекистон Халқ Ҳаракати\n31 March 2019 - 7:00\nРазведка тарихи бўйича бирор умумлаштирилган қўлланма бормикан? Қайси давр ёки ҳукмдорлар тарихини ўргансанг албатта уларда жосуслик тарихига ҳам дуч келасан. Қуйида биз Чжан Цяннинг жосуслик тарихи бўйича маълумотларни озми-кўпми бердик. Тарихда “кимда маълумот бўлса ўша қуролланган” деган мақол бор.\nАраблар босқини даврида ҳам ана шундай маълумотлар ихшидлар ва бошқа майда ҳокимликлар ўртасига низо солишда асқотган. Улар бир-бирларини номидан сохта хатлар уюштириб, майда ҳокимликларни бир-бирига қарама-қарши душман қилиб қўйган ва ўз мақсадларига шу йўл билан етишган.\nХоразмшоҳ жосусининг Оловиддин Муҳаммад Хоразмшоҳга айтиб берган ҳикояси ҳам мени бир пайтлар ҳайратга солганди. У бир девона, тиланчи кийимида мўғул аскарлари ичига кириб олганди. Бир мўғул аскарининг унга раҳми келиб уни ўзи билан бирга олиб юради. Бир пайт мўғуллар ичида очлик бошланади. Шунда бир аскар ўзи билан олиб юрган қуритилган ичак ичига отнинг томиридан кесиб олинган қонни қуяди ва уни оловга тутиб ҳалиги жосус билан бирга тановул қилган. У Ҳоразмшоҳга “улар билан беҳуда курашма, уларга на очлик, ва бошқа нарса таъсир қилмайди” дейди. Аслида Хоразмшоҳга жосуснинг маълумотлари асқотиши керак эди.\nАмир Темур бобомизнинг разведка тарихи қанчалик бой. У ана шу маълумотлар билан минтақадаги сиёсий вазиятларда тўғри ҳаракатлана олган. Юзлаб жосуслари фолбин, сайёҳ, савдогар, олим, дорбоз ва бошқа қиёфаларда ўзга диёрлардан маълумотларни йиғиб турган. Ҳатто унинг жосуслари жуҳуд кийимида Талмутлардан парчалар ўқиб, ўша ер аҳолиси ичига сингиб, маълумот тўплагани тарихдан маълум.\nОдатда жосусликка пишиқ характердаги Штирлицга ўхшаган, ташқи тузилиши келишган (рус тилида нордический характер дейилади) инсонлар танланади. Штирлиц бунинг ёрқин мисолидир. Шунингдек, мамлакатга кирган ҳар бир кишининг ниятлари аниқланган. Жосуслик хавфсизлик тизимида муҳим аҳамиятга эга бўлган. Қанча урушлар, қанча ҳуружлар ва суиқасдларнинг олди олинган. Хитой ҳам азалдан разведка тарихида муҳим ўрин тутади. Қадимдаёқ Осмон ўғли-Хитой императори ўз разведкачи жосусларини турли давлатларга йўллаган.\nЧжан Цянь ҳам бунинг ёрқин мисолидир. У ўзи очган йўлида Буюк Ипак йўлига асос солган ва айнан шу йўл орқали Хитойнинг 2 аср охирида Фарғонага юришлари амалга оширилган. Кейинчалик бундай жосусликлар Россия империяси, Буюк Британия ва бошқа давлатлар томонидан ҳам уюштирилган. Улар бу ернинг урф-одатлари, аҳолисининг турмуш тарзи, этнографияси, кучли ва заиф томонлари, фойдали қазилмалари, ҳукмдорлар ўртасидаги низолар, ҳарбий аҳволи, харитаси ва бошқаларни ўрганиб, ўз ҳукмдорларига тақдим этишган.\nБугунги кунда жосуслик жуда осон соҳага айланди, қайси давлатда чиқарилган телефоннинг маълум вазифаларни бажариши, ижтимоий тармоқлар, электрон почталар, элчихона ва фондлар, марказлар, саёҳатлар ва хуллас жамият ривожига монанд уларнинг усул ва йўналишлари кўпайди. Бугун узоқда туриб катта маълумотларни қўлга киритиш мумкин. Шунинг учун ҳам бу соҳага яна-да кучли эътибор бериш керак деб ўйлаймиз.


ЎЗБЕКИСТОН РЕСПУБЛИКАСИ ОЛИЙ СУДИҚИДИРУВДАГИ ТЕРРОРЧИ 22 ЙИЛДАН СЎНГ ҚОНУНИЙ ЖАЗОГА ТОРТИЛДИ from\nҚИДИРУВДАГИ ТЕРРОРЧИ 22 ЙИЛДАН СЎНГ ҚОНУНИЙ ЖАЗОГА ТОРТИЛДИ\nЮртимизда мустақиллик туфайли диний эътиқод эркинлигига қонун асосида кенг йўл очилди.\nПойтахтлик Қудрат Юнусов (исм-шарифлар ўзгартирилган) ҳам бу имкониятдан фойдаланган ҳолда диний маросимларни адо эта бошлайди.\nАммо орадан йиллар ўтиши билан унда чин эътиқод ўрнини ақидапарастлик ғоялари эгаллайди. Аниқроғи, у маҳалладошлари Толируҳ Зиёхонов (лақаби «Абдумалик») ва Аъло Акбаров (лақаби «Ади») ташкил этган норасмий йиғинларга қатнашиб, «жамоат амири», «ҳижрат», «жиҳод» сингари ақидапарастлик ғояларини ўрганишга киришади. Кейинчалик масжидда йиғилган шахсларга очиқдан-очиқ равишда ақидапарастлик ғояларини даъват қила бошлайди. Бу йўлда у мамлакатимизда фаолияти тақиқланган «Туркистон ислом ҳаракати» террорчилик ташкилоти билан олдиндан тил бириктиради. 1998 йилнинг январь ойида «ҳижрат» ниқоби остида Чеченистонга йўл олади. У ерда уюшган қуролли гуруҳлар таркибида жанговор тайёргарликдан ўтиб, террорчилик ҳаракатини назарий ва амалий жиҳатдан ўрганади. Сўнгра мамлакатимизга қайтиб келади. Орадан кўп вақт ўтмасдан террорчилик ташкилоти раҳбарларининг кўрсатмасига асосан ўанишер, Сайфулло ва Ботир исмли шахслар билан бирга қонунга хилоф равишда Тожикистонга чиқиб кетади.\nУ ерда улар террорчилик ташкилоти аъзолари учун кийим-кечак тикиш билан шуғулланишади.\n1999 йилнинг январь ойи охирларида Қ. Юнусов тергов жараёнида аниқлашни имкони бўлмаган, террорчилик ташкилоти раҳбарларидан бири ҳисобланган «Абдулҳаким» исмли шахсдан бой-бадавлат шахсларнинг мол-мулкини талон-торож қилиш ҳақида кўрсатма олади. Шу мақсадда қонунда белгиланган тартибни бузиб, айланма йўллар орқали Ўзбекистонга келади.\n1999 йил 16 февраль куни террорчилик ташкилоти томонидан Тошкент шаҳрида кўпорувчилик ҳаракатлари амалга оширилади. Ана шу пайтда Қудрат Юнусов ўз раҳнамоларидан зарур топшириқларни кутиб туради.\nЛекин ҳуқуқни муҳофаза қилувчи идораларининг фаол саъй-ҳаракатлари натижасида ташкилотнинг ҳаракатларига чек қўйилади.\n1999 йил 4 март куни Қ. Юнусов ҳамтовоқлари Т. Зиёхонов, Ғ. Солиев, И. Худойберганов (лақаби «Ҳолид»), Н. Ҳакимов, М. Сафаров (лақаби «Муслим»), К. Қосимбеков (лақаби «Абдураҳмон»), А. Қудратов (лақаби «Аббос») ва тергов жараёнида аниқлашнинг имкони бўлмаган «Санжар» исмли шахс билан жиноий тил бириктириб, Тошкент туманида истиқомат қилувчи Қобилжон Обидовнинг хонадонига бостириб киради. Сўнгра хонадон соҳибларини пичоқ, арқон ва ўқ-отар қуролларга ўхшаш буюмлар билан қўрқитиб, уларнинг қўл-оёқларини боғлаб қўйиб, 1 000 АҚШ доллари, 250 000 сўм миқдоридаги пул, 1 000 000 сўмлик тилла тақинчоқларни босқинчилик йўли билан эгаллашади.\nҚўлга киритилган пулни М. Сафаров орқали террорчилик ташкилотининг аъзоларига юборишади.\nШундан сўнг Қ. Юнусов қонунга хилоф равишда Тожикистонга ўтиб кетади.\nУнга нисбатан Тошкент шаҳридаги қўпорувчилик ҳаракатлари ҳамда босқинчилик жиноятини содир этгани учун амалдаги Жиноят кодексининг бир қатор моддалари билан жиноят ишлари қўзғатилиб, қидирув эълон қилинади.\nҚ. Юнусов 1999-2006 йилларда Афғонистон, Покистон, Эрон ва Тожикистонда дайдаб юради. У ушбу давлатлардаги террорчилик ва ҳарбий ҳаракатларда иштирок этади. Бу орада ҳамтавоғи Ғ. Солиевнинг бева қолган аёли Мавлуда Солиева ҳамда тожикистонлик Малика Давлатовага шаръий никоҳ асосида уйланади. Қолаверса, икки-уч маротаба бошқа шахсларнинг фуқаролик паспортига ўз суратини ёпиштириб, исм-шарифини ўзгартиради.\n2006 йилнинг декабрь ойида у М. Давлатованинг укаси Иззатулло Давлатовнинг сохталаштирилган ҳужжати билан ноқонуний равишда «Душанбе-Бишкек-Олмаота» йўналиши бўйича Қозоғистонга борган вақтида қўшни давлатнинг хавфсизлик идоралари томонидан ушланган.\nУнга бир неча жиноятларни содир этганлик айблови асосида узоқ муддатли озодликдан маҳрум қилиш жазоси тайинланган. У жазо муддатининг 14 йилу 7 ойини ўтаб озодликка чиққанидан сўнг 2021 йил 26 август куни Ўзбекистонга экстрадиция қилинган.\nЯқинда жиноят ишлари бўйича Мирзо Улуғбек тумани судида Қудрат Юнусовга нисбатан муқаддам қўзғатилган жиноят ишлари кўриб чиқилди.\nСуд уни Жиноят кодексининг 164-моддаси 4-қисми «в» банди, 155-моддаси 3-қисми “а”, “б” бандлари, 159-моддаси 4-қисми, 161-моддаси, 223-моддаси 2-қисми “б”, “в” бандлари, 242-моддаси 1 ва 2-қисми ҳамда 244-2-моддаси 2-қисми «а» банди билан айбдор деб топиб, узоқ муддатга озодликдан маҳрум этиш жазоси тайинлади.\nХулоса ўрнида таъкидлаш жоизки, инсон учун Ватандан муқаддас гўша, унда эмин-эркин ва ҳузур-ҳаловат ила умргузаронлик қилишдан ортиқ бахт бўлмаса керак. Бу неъматларнинг қадрига етмай, уларни саробга алмаштириб, нақ 22 йил ватангадо бўлиб юрган судланувчи умрининг катта қисмини темир панжара ортида ўтказадиган бўлди. Бундай аянчли қисмат бошқалар учун сабоқ бўлиши зарур. Зеро, бу дунёда ҳар ким экканини ўради.


«Спартак» директори Остон Ўруновнинг Ўзбекистон миллий жамоаси йиғинига бормагани сабабини айтди\nМоскванинг «Спартак» клуби бош директори Шамиль Газизов Остон Ўрунов ҳақида фикр билдириб, яримҳимоячининг Ўзбекистон миллий жамоаси йиғинига бормагани сабабини айтиб ўтди.\n«Ўруновни ёрқин келажакка эга кучли футболчи деб биламан. Мен ҳар доим мана шундай ёшлар билан ишлашни ёқтираман. Остонни ўзим бирга ишлаган энг иқтидорли футболчилардан бири деб ҳисоблайман. Унга доим ишонганман ва ишонишда давом этаман. У жароҳатидан тикланиш жараёнида эканлиги боис, миллий жамоаси йиғинига бора олмади. «Спартак» — катта клуб, бу ерда исталган футболчи катта босим ва масъулиятни ҳис қилади. Аминманки, Остон барчасини енгиб, янада кучли футболчига айланади», дейди Газизов «Спорт Экспресс»га берган интервьюсида.\nМаълумот учун, «Спартак» клуби ўтган ҳафтада Ўрунов Ўзбекистон миллий жамоасининг БААдаги йиғинига боришини эълон қилган, аммо Остон жароҳатини янгилаб Тошкентга кела олмаганди.


Шоҳжаҳон Эргашев ижросидаги ушбу зарба жанг тақдирини ҳал қилди (Видео)\n17 ноябрь, 2020, 00:23\nҲамюртимиз 19-ғалабасини қўлга киритди.\nРоссиянинг Красногорск шаҳридаги “Vegas City Hall” аренаси мезбонлигидаги профессионал бокс кечасида рингга кўтарилган Шоҳжаҳон Эргашев беларуслик Дмитрий Милюшани муддатидан аввал мағлуб этди. Жангнинг иккинчи раунди ўтиб бораётган бир паллада ҳамюртимиз танага кучли зарба йўллади. Лекин бу раунд якунига қадар Милюшани жанг олиб боришига тўсқинлик қилмади.\nАммо иккинчи раунд ўз якунига етганидан сўнг, бу зарба жиддий жароҳат етказгани маълум бўлди. Беларусь вакилининг қовурғасига шикаст етганлиги учун учинчи раундга чиқа олмади ва ҳамюртимиз навбатдаги тезкор ғалабасини қўлга киритди.\nҚуйида, жанг тақдирини ҳал қилган воқелик ёхуд зарбани томоша қилишингиз мумкин.\nШу кунги бошка жанглар-чи? Яна бошка боксчиларимиз жанг утказишлиги керак эди? Статистикада хам янгиланмади. Ёки учрашувлар бекор килинади-ми?